text:
PUKWANA YA SEBOKA SA BOPHELO BJA RENA LE BODIREDI BJA BOKRISTE DECEMBER 2016
Dithero tša Mohlala
Thero ya mohlala ya Phafoga! le ya therešo ya Beibele yeo e bontšhago seo se bakago tlaišego. Diriša mehlala ye go itirela dithero.
MAHUMO AO A LEGO KA LENTŠUNG LA MODIMO
“Etlang re Rotogeleng Thabeng ya Jehofa”
Moporofeta Jesaya o hlalositše kamoo dibetša di tlago go fetošwa didirišwa tša go lema, e lego seo se bontšhago gore batho ba Jehofa ba tla ba le khutšo. (Jesaya 2:4)
BOPHELO BJA BOKRISTE
Fihlelela Pelo ya Morutwana ge le Ithuta “Le Duleng Leratong la Modimo”
Puku ya ‘Lerato la Modimo’ e thuša barutwana gore ba bone kamoo ba ka dirišago melao ya Modimo maphelong.
MAHUMO AO A LEGO KA LENTŠUNG LA MODIMO
Mesia o Phethagaditše Boporofeta
Jesaya o ile a bolela e sa le pele gore Mesia o tla bolela ditaba tše dibotse tikologong ya Galilea. Jesu o ile a phethagatša boporofeta bjo ge a be a sepela nageng ka moka a bolela ditaba tše dibotse.
BOPHELO BJA BOKRISTE
“Ke Nna yo! Roma Nna!”
Re ka dira’ng gore re ekiše moya wa Jesaya wa go ba le tumelo le go se gane ge a be a rongwa? Ithute go lapa leo le ilego la huduga go yo bolela ditaba tše dibotse moo go nago le tlhokagalo.
MAHUMO AO A LEGO KA LENTŠUNG LA MODIMO
Tsebo ya Jehofa e tla Tlala Lefase ka Moka
Boporofeta bja Jesaya bja mabapi le paradeise ya mo lefaseng bo ile bja phethagala bjang nakong e fetilego, bo phethagala bjang gona bjale gomme bo tla phethagala bjang nakong e tlago?
BOPHELO BJA BOKRISTE
Thuto ya Modimo e Fenya Kgethollo
Batho ba babedi bao e bego e le manaba ga bjale ke barwarre—e lego seo se bontšhago matla a thuto ya Modimo.
MAHUMO AO A LEGO KA LENTŠUNG LA MODIMO
Go Diriša Matla Gampe go Dira Gore Motho a se sa ba le Matla a Bolaodi
Shebana o be a swanetše go ba a ile a diriša bjang matla a gagwe? Ke ka baka la’ng Jehofa a ile a bea Eliakima legatong la Shebana?


c: text/html

text:
TABA YA LETLAKALA LA KA NTLE | NA SATHANE KE WA KGONTHE?
Na re Swanetše go Boifa Sathane?
Ga go bonolo go o bona. Ka ge o se na mmala le monkgo, o ka tsena batho ba sa lemoge. Mohlomongwe ka godimo ga seripa sa mahu ka moka ao a bago gona lefaseng ka bophara ao a bakwago ke mpholo a ka ba a bakwa ke lenaba le: carbon monoxide. Lega go le bjalo, ga se ra swanela go tšhoga. Go na le ditsela tša go lemoga moya woo le go itšhireletša go wona. Batho ba bantši ka bohlale ba tsenya metšhene yeo e lemošago gomme ba šetša ditemošo.
Go swana le carbon monoxide, Sathane ga a bonagale, ga go bonolo gore batho ba mo lemoge, e bile o kotsi o šoro. Eupša Modimo ga se a re tlogela ntle le thušo. Ga se wa swanela go boifa Sathane ge e ba o diriša dimpho tše Modimo a re neago tšona tše di latelago.
Matla a go ikgethela. Jakobo 4:7 e re botša gore: “Le ganetše Diabolo, yena o tla le tšhaba.” Le ge Sathane a na le matla, a ka se go gapeletše go dira dilo tšeo o sa nyakego go di dira. O na le kgetho. Petro wa Pele 5:9 e re: “Emeletšanang le yena [Diabolo] le tiile tumelong.” Gopola gore Sathane o ile a tlogela Jesu ka morago ga gore a gane diteko tše tharo ka go tia. (Mateo 4:11) Le wena o ka kgetha go ganetša maiteko a Sathane.
Go gwerana le Modimo. Jakobo 4:8 e re kgothaletša go ‘batamela Modimo.’ Jehofa ka boyena o go laletša go hlagolela segwera sa kgauswi le yena. O ka dira seo bjang? Tsela e kaone ya go thoma ke go ithuta mo go oketšegilego ka yena ka Beibeleng. (Johane 17:3) Seo o ithutago sona ka Jehofa se tla go tutueletša go mo rata, gomme lerato leo lona le tla go tutueletša go dira thato ya gagwe. (1 Johane 5:3) Ge o dutše o batamela kgauswi le Tatago wa legodimong, yena o tla arabela bjang? Jakobo o tšwela pele ka gore: ‘Modimo o tla go batamela.’
Kholofetšo ya tšhireletšo. Diema 18:10 e re: “Leina la Jehofa ke tora e matla. Moloki o tšhabela go lona gomme a šireletšwa.” Ke therešo gore seo ga se bolele gore leina la Modimo ka tsela e itšego ke pheko ya mahlatse. Go e na le moo, se se bolela gore bao ba tlogago ba hlompha leina la Modimo ba ka mo kgopela nako le ge e le efe gore a ba šireletše.
Mohlala o šomago. Ditiro 19:19 e re botša se sengwe seo se sedimošago ka bao e bego e sa tšwa go ba Bakriste kua Efeso, ge e re: “Ba bantši ba bao ba bego ba dira malea ba kgobokanya dipuku tša bona gomme ba di fiša pele ga mang le mang. Ba bala theko ya tšona ka moka gomme ba hwetša di bitša ditsekana tša silifera tše dikete tše masomehlano (50 000).” * Bakriste bao ba ile ba fiša didirišwa le ge e le dife tšeo di bego di sepedišana le go dirišana le meoya, go sa šetšwe theko ya tšona e kgolo. Mohlala wo o ka re thuša kudu lehono. Lefase le le nweletše go dirišaneng le meoya. Gaešita le dilo tšeo di sepedišanago le go dirišana le meoya le mekgwa yeo e bonagalago e se na molato di ka dira gore motho a tutuetšwe ke botemona. Go bohlokwa gore o ntšhe dilo tše bjalo bophelong bja gago, go sa šetšwe gore go direga eng.—Doiteronomio 18:10-12.
Rogelio, yo go boletšwego ka yena sehlogong sa mathomo sa lelokelelo le la dihlogo, o be a sa dumele gore Diabolo o gona go fihlela a eba le nywaga e 50. Eupša o ile a hlahlobišiša dipono tša gagwe. Ka baka la’ng? Rogelio o gopola ka gore: “E be e le la mathomo bophelong bja ka ke hwetša Beibele. Tsebo ya Mangwalo e ile ya nkgodiša gore Diabolo o gona. Tsebo yona yeo ga bjale e ntšhireletša tutuetšong ya gagwe.”
“Tsebo ya Mangwalo e ile ya nkgodiša gore Diabolo o gona. Tsebo yona yeo ga bjale e ntšhireletša tutuetšong ya gagwe”
Na o ka rata go ba gona nakong yeo Sathane a tla bego a se sa le gona? Ee, o ka ba gona. Mangwalo a bolela e sa le pele ka nako e tlago yeo ka yona Diabolo, yo a timetšago batho ba bantši, a tlago go “lahlelwa letsheng la mollo le sebabole.” (Kutollo 20:10) Ke therešo gore mollo le sebabole tša kgonthe di ka se gobatše sebopiwa sa moya seo se sa bonagalego. Ka gona, letsha la mollo le swanetše go ba le emela phedišo ya sa ruri. Sathane o tla yela sa ruri. Ruri e tla ba nako e thabišago go bao ba ratago Modimo!
Ge re sa letile seo, tšwela pele o ithuta sohle seo o ka se kgonago ka Jehofa le ditsela tša gagwe. * Akanya o phela nakong yeo mafelelong go tla bolelwago e le ka kgonthe gore: “Sathane ga a gona!”
^ ser. 8 Ge e ba setsekana sa silifera seo go bolelwago ka sona e be e le tenariase ya Roma, tekanyo ya tšhelete yeo e be e tla lekana le mogolo o kopantšwego wa letšatši le letšatši wa bašomi ba 50 000 ba tlwaelegilego—e lego tekanyo e kgolo kudu!
^ ser. 11 Bakeng sa tsebišo e oketšegilego mabapi le Sathane le go dirišana le meoya, bona kgaolo 10 ya puku ya Ke Eng Seo ge e le Gabotse Beibele e se Rutago? Kgopela le ge e le mang wa Dihlatse tša Jehofa kopi.
Ithute ka mo go oketšegilego
Morero wa Modimo ka Lefase ke Ofe?
Beibele e hlalosa lebaka leo Modimo a bopilego lefase, tlaišego e tla fela neng, gomme bokamoso ke bofe ka lefase le bao ba dulago go lona.
Dibopiwa tša Moya—Kamoo di re Kgomago ka Gona
Beibele e bolela ka barongwa le batemona. Na dibopiwa tše tša moya di gona? Di ka go kgoma bjang?

robotstxt: allowed

filter: keep


text:
DINTLHAKGOLO TŠA NGWAGOLA
Go Akgofiša Modiro wa go Agwa ga Diholo tša Mmušo
RURI go a kgahliša go bona gore Jehofa o akgofiša modiro wa lefaseng ka moka wa borapedi bja therešo! (Jes. 60:22) Ka baka leo, go nyakega Diholo tša Mmušo tše di oketšegilego. Lefaseng ka moka, diholo tše difsa tše di fetago tše 13 000 di swanetše go agiwa goba go mpshafatšwa.
E le gore modiro wo o dirwe ka go akgofa le ka tsela yeo e sa senyego tšhelete, Sehlopha se Bušago se dirile diphetogo mafapheng a fapafapanego a go aga. Lefapha le lefsa leo le bitšwago Lefapha la Lefase ka Bophara la Bohlami le la go Aga leo le lego ntlongkgolo kua Brooklyn, New York, le be le dutše le šoma ka thata go akgofiša le go etiša pele modiro wa go aga le go mpshafatša Diholo tša Mmušo lefaseng ka moka. Mafapha a Bohlami le a go Aga a Dinaga ao a lego makaleng a Afrika Borwa, Australasia, Bogare bja Yuropa le United States a rulaganya modiro wa go aga wa ditikologong tša gabo ona, morero o mogolo ke gore go akgofišwe modiro wa go aga Diholo tša Mmušo le go dira seo ka tsela ya go seketša tšhelete. Le gona Mafapha a Bohlami le a go Aga a Dinaga a tlwaetša makala a ditikologong tšeo di a hlokometšego go hlokomela meago e mengwe ya pušo ya Modimo. E bile, lekaleng le lengwe le le lengwe Lefapha la Bohlami le la go Aga la Tikologo le rulaganya modiro wa go aga le wa go hlokomela Diholo tša Mmušo le Diholo tša Kopano.
Ka January 2015, bagolo ka moka ba kua United States ba ile ba ba gona sebokeng se se kgahlišago seo ba bego ba se theeditše ka kgokaganyo ya Inthanete seo se ilego sa hlalosa mokgwa o mofsa wa go rulaganya, go aga le go hlokomela Diholo tša Mmušo. Tše ke tšeo ba di kwelego.
Go Aga: Go tlo agwa Diholo tše di swanago go dirišwa ditlabakelo tša go aga tše di swanelago lefelong leo, e bile go latelwa tlhahlo yeo e tšwago Komiting ya Kgatišo ya Sehlopha se Bušago. Go ka se nyakege dilo tše dintši go hlokomela meago yeo eupša e tla ba yeo e tiilego, ya go bogega le yeo go sa bitšego tšhelete e ntši go e hlokomela.
Go Hlokomela Meago: Phuthegong e nngwe le e nngwe go tla ba le baithaopi bao ba tlago go tlwaetšwa kamoo ba ka hlokomelago mafelo a rena a borapedi le go dira gore a se ke a senyega kapejana.
Ke therešo gore modiro wa go aga Diholo tša Mmušo le go di hlokomela ke o mogolo kudu. Eupša maiteko ao a dirwago ke batho ba Modimo ka moka a tla thuša go akgofiša modiro le go dira gore meneelo e šomišwe gabotse.
Ithute ka mo go oketšegilego
Dihlatse tša Jehofa di Aga Gohle go sa Šetšwe Mellwane
Batho ba Jehofa bao ba lego batee ba tshela mellwane, ditšo le maleme go aga Diholo tša Mmušo le meago e mengwe e le go tumiša Jehofa.
Go Aga Diholo tša Mmušo Mafelong a Lekatana
Bona kamoo dihlopha tše hlano di agago Diholo tše pedi tša Mmušo ka matšatši a 28


text:
THUŠO BAKENG SA LAPA | GO GODIŠA NGWANA
Kamoo o ka Lebeletšanago le Nako ya go ba le Matepe
TLHOHLO
Ge ngwana wa gago wa nywaga e mebedi a ferekane, o a goeletša, a kibakiba fase gomme a itahlela fase. O ipotšiša gore: ‘Na ngwan’aka o phetše gabotse? Na o dira matepe ka gobane ke sa dire dilo gabotse? Na o tla ka a lahla mokgwa wo?’
O ka kgona go thuša ngwana wa gago wa nywaga e mebedi go fetoša mokgwa wa gagwe. Lega go le bjalo, thoma ka go ela hloko lebaka la gore a dire matepe.
LEBAKA LA GO DIREGA GA SEO
Bana ba banyenyane ga ba kgone go laola maikwelo a bona. Seo ka bosona se ka dira gore ngwana wa gago a fele a tepelela. Eupša ga go felele moo.
Nagana ka phetogo yeo ngwana a lebanago le yona ge a na le nywaga e ka bago e mebedi. Ge a sa tšwa go belegwa, batswadi ba gagwe ba be ba mo direla dilo tšohle. Ka mohlala, ge a be a lla, ba be ba etla ba kitima. Ba ipotšiša gore, ‘Na ngwana yo o a babja? Na o nyaka dijo? Na o nyaka go homotšwa? Na o nyaka go fetošwa mongato?’ Batswadi ba be ba dira se se nyakegago go kaonefatša boemo. Seo se be se lokile ka gobane ngwana o ithekgile ka mo go feletšego ka batswadi ba gagwe.
Lega go le bjalo, ge ngwana a na le nywaga e ka bago e mebedi, o thoma go lemoga gore batswadi ga ba sa mo direla tšohle tšeo a di nyakago. Ge e le gabotse, go e na le gore bona ba direle ngwana seo a se nyakago, ba letela gore ngwana a dire seo bona ba se nyakago. Ga bjale dilo di fetogile, eupša ngwana wa nywaga e mebedi a ka no se amogele diphetogo ka ntle le go itwela—mohlomongwe ka go dira matepe.
Ge nako e dutše e eya, gantši ngwana o thoma go kwešiša gore batswadi ba gagwe ga se feela bahlokomedi ba gagwe eupša gape ke bahlahli ba gagwe. Mohlomongwe a ka thoma go bona gore o swanetše go ‘kwa batswadi ba gagwe.’ (Bakolose 3:20) Ge boemo bo sa le bjalo, ngwana a ka leka go se fele pelo ga batswadi ba gagwe kamoo a ka kgonago ka gona ka go tepelela a sa fetše.
SEO O KA SE DIRAGO
Eba le kwešišo. Ngwana wa gago ga se mothwana yo mogolo. Go se be le phihlelo ya go swaragana le maikwelo a gagwe go ka dira gore a feteletše dilo ge a ferekane. Leka go bona dilo go ya ka pono ya gagwe.—Molao wa motheo wa Beibele: 1 Bakorinthe 13:11.
Dula o theošitše maswafo. Ge ngwana wa gago a dira matepe, go ka se thuše ge o ka galefa. Go fihla bokgoleng bjoo bo kgonegago, hlokomologa matepe ao gomme o se ke wa tšeega maikwelo. Go gopola lebaka la go direga ga matepe go tla go thuša gore o dule o theošitše maswafo.—Molao wa motheo wa Beibele: Diema 19:11.
O se ke wa fetofetoga. Ge o nea ngwana wa gago selo se sengwe le sengwe seo a se nyakago, go na le kgonagalo ya gore a dire matepe nakong e tlago ge a nyaka se sengwe. Boledišana le ngwana wa gago o theošitše maswafo gomme o mmontšhe gore o tiišitše ka seo o se bolelago.—Molao wa motheo wa Beibele: Mateo 5:37.
Go gopola lebaka la go direga ga matepe go tla go thuša gore o dule o theošitše maswafo
O se ke wa fela pelo. O se ke wa letela gore matepe a fele ka bjako, kudukudu ge e ba o be o tlwaeditše ngwana wa gago gore o tla hwetša seo a se nyakago ge e ba a tepelela. Lega go le bjalo, ge e ba o dira dilo gabotse gomme o dula o tsepame, mohlomongwe matepe a ka fokotšega. Mafelelong, a tla felela sa ruri. Beibele e re: “Lerato ga le fele pelo.”—1 Bakorinthe 13:4.
Leka le go dira se se latelago:
Ge matepe a thoma, swara ngwana wa gago (ge e ba go kgonega) gomme o mo thibele go dira seo a nyakago go se dira eupša o sa mo gobatše. O se ke wa mo kgadimola. Mo lete go fihlela a homola. Mafelelong, ngwana o tla lemoga gore matepe ga se a mo hola ka selo.
Eba le lefelo leo o ka beago ngwana wa gago ge a dira matepe. Mmotše gore a ka tšwa ge a theošitše maswafo, gomme o mo tlogele ka moo.
Ge ngwana wa gago a dira matepe le le gare ga batho, mo tloše moo a bonwago ke batho. O se ke wa ineela ka gobane a itira sebogwa. Ge o ka ineela, ngwana wa gago o tla ba le kgopolo ya gore ge a dira matepe, o tla hwetša selo le ge e le sefe seo a se nyakago.


text:
KGAOLO 16
Ganetšang Diabolo le Ditiro tša Gagwe tša Bohwirihwiri
“Le ganetše Diabolo, yena o tla le tšhaba.”
1, 2. Ke bomang bao ba thabago ka nako ya kolobetšo?
GE E ba o hlanketše Jehofa ka nywaga e mentši, ga go pelaelo gore o ile wa theetša dipolelo tše dintši tša kolobetšo dikopanong tša rena tše dikgolo le tše dinyenyane. Lega go le bjalo, go sa šetšwe gore o bile gona gakae ditiragalong tšeo, ga go pelaelo gore o sa kgomega ka mehla ge o bona go fihla nako yeo bao ba duletšego ka pele lefelong la kopano ba emelela e le gore ba yo kolobetšwa. Ka yona nako yeo, go ba le lethabo le legolo gare ga batheetši, ke moka ba opa magoswi ka lethabo le le tšwago pelong. Mohlomongwe o ka ba wa tšwa megokgo ge o dutše o bona sehlopha se sengwe gape sa batho ba bohlokwa bao ba tšerego lehlakore la Jehofa. Ruri re tloga re thaba ge ditiragalo tšeo di direga!
2 Le ge tikologong ya rena re ka bona ka makga a sego kae ge batho ba kolobetšwa mo ngwageng, barongwa ba na le tokelo ya go bona seo se direga ka makga a mantši kudu. Na o kgona go nagana ka ‘lethabo leo le bago gona legodimong’ ge ba dutše ba bona batho ba diketekete lefaseng ka moka ba tlatša karolo e bonagalago ya mokgatlo wa Jehofa beke le beke? (Luka 15:7, 10) Ga go pelaelo gore barongwa ba thabela kudu go bona kgolo ye!
DIABOLO “O SEPELASEPELA GO SWANA LE TAU E RORAGO”
3. Ke ka baka la’ng Sathane a sepelasepela “go swana le tau e rorago,” gomme ke’ng seo a nyakago go se dira?
3 Lega go le bjalo, go na le dibopiwa tše dingwe tša moya tšeo di dirago seo se fapanego le seo kgole, e lego go befelwa kudu ge di bogetše ge batho ba kolobetšwa. Sathane le batemona ba gagwe ba befelwa o šoro ge ba bona ba dikete ba tlogela lefase le leo le gobogilego. Go ba gona, Sathane o ile a kgantšha ka gore ga go motho yo a hlankelago Jehofa gobane a mo rata e le ka kgonthe, le gore ga go le o tee yo a ka dulago a botega ge e ba a lekwa o šoro. (Bala Jobo 2:4, 5) Ka mehla ge motho a tutueletšega go ineela go Jehofa, Sathane o bontšhwa gore o fošitše. Go bjalo ka ge eka Sathane o opša ka ntahle mo sefahlegong bekeng e nngwe le e nngwe mo ngwageng. Ga go makatše ge a “sepelasepela go swana le tau e rorago, a nyaka yo a kago go mo metša”! (1 Petro 5:8) “Tau” ye e ikemišeditše go re metša moyeng, e re dire gore re senye tswalano ya rena le Modimo goba gaešita le gore re e kgaotše.
Nako le nako ge motho a ineela go Jehofa gomme a kolobetšwa, ke bohlatse bja gore Sathane o na le maaka
4, 5. (a) Jehofa o lekanyeditše tutuetšo ya Sathane ka ditsela dife tše pedi tše bohlokwa? (b) Mokriste wa therešo a ka kgodišega ka’ng?
4 Le ge lenaba leo re lwago le lona e le le lešoro, ga se ra swanela go tšhoga kudu. Ka baka la’ng? Ka gobane Jehofa o lekanyeditše tutuetšo ya “tau [yeo] e rorago” ka ditsela tše pedi tše bohlokwa. Ditsela tšeo ke di dife? Ya pele, Jehofa o boletše e sa le pele gore “lešaba le legolo” la Bakriste ba therešo le tla phologa “masetlapelong a magolo” ao a tlago. (Kutollo 7:9, 14) Le ka mohla diporofeto tša Modimo ga di palelwe ke go phethagala. Ka gona, Sathane o swanetše go tseba gore a ka se tsoge a tantše batho ba Modimo ka moka.
5 Tsela ya bobedi yeo Modimo a lekanyeditšego matla a Sathane ka yona e bonagala gabotse therešong ya motheo yeo e boletšwego ke yo mongwe wa banna ba botegago ba bogologolo ba Modimo. Moporofeta Asaria o ile a botša Kgoši Asa gore: “Jehofa o na le lena ge feela le ka ba le yena.” (2 Dikoronika 15:2; bala 1 Bakorinthe 10:13) Mehlala e mentši e begilwego e bontšha gore nakong e fetilego, Sathane ka mehla o paletšwe ke go metša mohlanka le ge e le ofe wa Modimo yoo a ilego a dula a batametše Modimo. (Baheberu 11:4-40) Lehono, Mokriste yo a dulago a batametše Modimo o tla kgona go ganetša Diabolo le go mo fenya. Ge e le gabotse, Lentšu la Modimo le re kgonthišetša ka gore: “Le ganetše Diabolo, yena o tla le tšhaba.”
“RE LWA LE . . . MADIRA A KGOPO A MOYA”
6. Sathane o lwa bjang le Mokriste yo mongwe le yo mongwe?
6 Sathane a ka se kgone go fenya ntwa ye ya seswantšhetšo, eupša a ka fenya ba bangwe ba rena ge e ba re kgaotša go dula re phakgame. Sathane o a tseba gore a ka re metša ge e ba a ka fokodiša tswalano ya rena le Jehofa. Sathane o leka bjang go fihlelela seo? Ka go re hlasela ka tšohle tšeo a nago le tšona, go re hlasela re le motho ka o tee ka o tee le ka boradia. Anke re ahlaahleng ditsela tše tše dikgolo tša Sathane.
7. Ke ka baka la’ng Sathane a hlasela batho ba Jehofa ka tšohle tšeo a nago le tšona?
7 Go hlasela ka tšohle tšeo a nago le tšona. Moapostola Johane o boletše gore: “Lefase ka moka le rapaletše matleng a yo kgopo.” (1 Johane 5:19) Mantšu ao a na le temošo go Bakriste ka moka ba therešo. Ka ge Sathane a šetše a meditše lefase ka moka la batho bao ba sa boifego Modimo, ga bjale o retologetše go bao go fihla mo nakong ye ba mo phonyokgilego gomme o diriša tšohle tšeo a nago le tšona go ba hlasela—bona ke batho ba Jehofa. (Mika 4:1; Johane 15:19; Kutollo 12:12, 17) O galefile kudu ka ge a tseba gore nako yeo e mo šaletšego ke e kopana. Ka gona o dira sohle seo a ka se kgonago. Lehono re lebane le tlhaselo ya gagwe ya mafelelo e šoro le ya go nyaka go re feleletša sa ruri. Ka gona, ga bjale go feta le ge e le neng pele, re swanetše “go tseba seo [re] swanetšego go se dira.”
8. Moapostola Paulo o ra go re’ng ge a bolela gore re “lwa” le meoya e kgopo?
8 O lwa le motho ka o tee ka o tee. Moapostola Paulo o lemošitše Bakristegotee le yena gore: “Re lwa le . . . madira a kgopo a moya legodimong.” (Baefeso 6:12) Lentšu la Segerika leo le fetoletšwego e le go “lwa” le fetišetša kgopolo ya ntwa yeo go swaranwago ka diatla. Ka gona, Paulo ka go diriša lentšu leo o be a gatelela gore yo mongwe le yo mongwe wa rena o lwa ka go lebanya le meoya e kgopo. Go sa šetšwe gore re dula nageng yeo go dumela go meoya e kgopo e lego selo se se tlwaelegilego goba go se bjalo, le ka mohla ga se ra swanela go lebala gore ge re be re ineela go Jehofa, re ile ra thoma ntwa yeo ya seswantšhetšo. Mokriste yo mongwe le yo mongwe o ntweng go thoma nakong ya ge a be a ineela go ya pele. Ke ka baka leo go sa makatšego ge Paulo a ile a bona go nyakega gore a kgothaletše Bakriste ba Efeso ka makga a mararo gore ba ‘eme ba tiile’!
9. (a) Ke ka baka la’ng Sathane le batemona ba gagwe ba diriša ‘ditiro tše di fapafapanego tša bohwirihwiri’? (b) Ke ka baka la’ng Sathane a leka go senya tsela yeo re naganago ka yona, gomme re ka mo ganetša bjang? (Bona Hlokomela Boradia bja Sathane!.) (c) Ga bjale re tlo ahlaahla tiro efe ya bohwirihwiri?
9 Boradia. Paulo o kgothaletša Bakriste gore ba eme ba tiile go lwantšha “ditiro tša bohwirihwiri” tša Sathane. (Baefeso 6:11) Hlokomela gore Paulo mo o diriša polelwana ya bontši. Meoya e kgopo e diriša ditiro tše dintši tša bohwirihwiri
GO DIRIŠANA LE MEOYA E MEBE KE GO EKA MODIMO
10. (a) Go dirišana le meoya e mebe ke’ng? (b) Jehofa o lebelela bjang go dirišana le meoya e mebe, gomme wena o go lebelela bjang?
10 Ge motho a dirišana le meoya e mebe, goba batemona, o ikgokaganya ka go lebanya le meoya e kgopo. Bonoge, boloi, go foša ba bangwe ka meleko le go botšiša dilo bahung ke dibopego tše dingwe tša go dirišana le meoya e mebe. Go etša ge re šetše re tseba, Jehofa o lebelela go dirišana le meoya e mebe e le “selo se se šišimišago.” (Doiteronomio 18:10-12; Kutollo 21:8) Ka ge le rena re swanetše go “[hlaswa] se kgopo,” ga se ra swanela gore le ka mohla re nyake go ikgweranya le meoya e kgopo. (Baroma 12:9) Ruri seo e tla ba go eka o šoro Tatago rena wa legodimong, Jehofa!
11. Ke ka baka la’ng Sathane a tla ba a thopile sefoka ge a ka re goketša gore re dirišane le meoya e mebe? Nea mohlala.
11 Lega go le bjalo, ka ge go dirišana le meoya e mebe e le go eka Jehofa o šoro, Sathane o ikemišeditše ka pelo ka moka go dira gore ba bangwe ba rena ba tšee karolo go seo. Nako e nngwe le e nngwe ge Sathane a tanya Mokriste gore a dire tša botemona, o tloga a thopa sefoka. Ka baka la’ng? Nagana ka seswantšho se: Ge e ba lešole le ka phegelelwa gore le lahle le be le eke sekgao sa lona ke moka le be karolo ya mašole ao le bego le elwa le ona, gona molaodi wa mašole ao o tla thaba kudu. A ka ba a sepediša lešole leo gare ga batho ka moka le le bjalo ka sefoka e le gore a nyatše molaodi wa mašole ao lešole leo le mo ekilego. Ka mo go swanago, ge e ba Mokriste a ka dirišana le meoya e mebe, o tla ba a lahla Jehofa ka go rata le ka boomo gomme a ipea ka tlase ga taolo ya Sathane. Nagana lethabo leo Sathane a tlago go ba le lona ge a sepediša moeki yoo gare ga lešaba gore le mmone e le bjalo ka sefoka seo se thopšago ntweng! Na go na le o tee wa rena yoo a nyakago gore Diabolo a fenye ka tsela yeo? Ga go le o tee ka monwana! Ga re baeki.
GO ROTOŠA DIPOTŠIŠO TŠEO DI TSOŠAGO DIPELAELO
12. Ke mokgwa ofe woo Sathane a o dirišago gore a tutuetše pono ya rena ka go dirišana le meoya e mebe?
12 Ge feela re šišimišwa ke go dirišana le meoya e mebe, Sathane a ka se tsoge a atlegile ge a re hlasela ka go e diriša. Ka baka leo, o lemoga gore o swanetše go fetoša tsela yeo re naganago ka yona. Bjang? O nyaka ditsela tšeo a ka gakantšhago Bakriste go fihla bokgoleng bjoo ba bangwe ba bona ba ka naganago gore “botse ke bobe gomme ba re bobe ke botse.” (Jesaya 5:20) E le gore Sathane a fihlelele seo, gantši o diriša o mongwe wa mekgwa ya gagwe woo a tsebago gabotse gore o a šoma
13. Sathane o dirišitše bjang mokgwa wa go rotoša dipotšišo tšeo di dirago gore motho a thome go ba le dipelaelo?
13 Bona kamoo Sathane a dirišitšego mokgwa wo nakong e fetilego. Kua Edene o ile a botšiša Efa gore: “A ke therešo gore Modimo o itše le se ke la ja tše di tšwago sehlareng se sengwe le se sengwe sa mo serapeng?” Mehleng ya Jobo, nakong ya seboka sa barongwa kua legodimong, Sathane o ile a botšiša gore: “Na o re ge Jobo a boifa Modimo o mmoifela lefeela?” Le gona mathomong a bodiredi bja Jesu bja mo lefaseng, Sathane o ile a hlohla Kriste ka go bolela gore: “Ge e ba o le morwa wa Modimo, gona botša maswika a gore e be dinkgwa.” Anke o nagane
14. (a) Sathane o diriša bjang maanomabe a gagwe a go dira gore batho ba be le dipelaelo ditabeng tša go dirišana le meoya? (b) Re tlo ahlaahla eng ga bjale?
14 Lehono, Diabolo o diriša maanomabe a swanago ka maiteko a go dira gore batho ba be le dipelaelo tša ge e ba go dirišana le meoya e mebe e tloga e le selo se kgopo. Ka manyami, o atlegile tabeng ya go tsoša dipelaelo ka menaganong ya badumedi ba bangwe. Ba thomile go belaela ge e ba dibopego tše itšego tša go dirišana le meoya e tloga e le tše mpe gakaalo. Ge e le gabotse, ba ipotšiša gore: “A ke therešo?” (2 Bakorinthe 11:3) Re ka thuša bjang batho ba bjalo gore ba lokiše tsela yeo ba naganago ka yona? Re ka kgonthišetša bjang gore maano a a Sathane ga a re tutuetše? Gore re arabe dipotšišo tšeo, anke re hlahlobeng dikarolo tše pedi tša bophelo tšeo Sathane a di šilafaditšego ka boradia ka dilo tšeo di tswalanago le meoya e mebe. Tšona ke boithabišo le ditaba tša kalafo.
GO DIRIŠA GAMPE DIKGANYOGO LE DINYAKWA TŠA RENA
15. (a) Batho ba bantši dinageng tša ka Bodikela ba lebelela bjang go dirišana le meoya e mebe? (b) Bakriste ba bangwe ba tutueditšwe bjang ke pono ya lefase ka go dirišana le meoya e mebe?
15 Bonoge, boloi le dibopego tše dingwe tša go dirišana le meoya di tšewa gabohwefo, kudukudu dinageng tša ka Bodikela. Difilimi, dipuku, mananeo a thelebišene le dipapadi tša khomphutha di dula di tšweletša mekgwa ya botemona e le bjalo ka ge eka ke yeo e segišago, e bohlale le yeo e sego kotsi. Difilimi tše dingwe le dipuku tše dingwe tšeo di bolelago ka bonoge di šetše di tletše gohle moo e lego gore bao ba di balago ba thomile go ipopa dihlopha tšeo di kopanago ka mehla. Ka gona, go molaleng gore batemona ba atlegile tabeng ya go dira gore dikotsi tša bonoge di bonagale e se selo. Na mokgwa wo wa go lebelela go dirišana le meoya e mebe e le selo se senyenyane o tutueditše Bakriste? Tsela yeo ba bangwe ba naganago ka yona e šetše e kgomilwe ke seo. Ka tsela efe? Ka mohlala, ka morago ga gore Mokriste yo mongwe a bogele filimi yeo e tšweletšago bonoge o itše: “Ke bogetše filimi yeo, eupša ga se ka dira dilo tšeo di sepedišanago le go dirišana le meoya e mebe.” Ke ka baka la’ng go nagana ka tsela yeo go le kotsi?
16. Ke ka baka la’ng go le kotsi go kgetha boithabišo bjoo bo tletšego ka ditiro tša bonoge?
16 Le ge go na le phapano magareng ga go dirišana le meoya e mebe le go e bogela, seo ruri ga se bolele gore go bogela ditiro tša bonoge ga go kotsi. Ka baka la’ng? Nagana ka se: Lentšu la Modimo le bontšha gore Sathane le batemona ba gagwe ga ba kgone go tseba seo re se naganago. * Ka gona, go etša ge go boletšwe pejana, e le gore meoya e kgopo e tsebe seo re se naganago le go lemoga moo re fokolago gona moyeng, e lebedišiša ditiro tša rena
17. Ke bohwirihwiri bofe bjoo Sathane a ka bo dirišago gore a hlasele bao ba babjago?
17 Sathane ga a leke feela go diriša gampe kganyogo ya rena ya boithabišo, eupša o leka le senyakwa sa rena sa go alafša. Bjang? Mokriste yoo a babjago kudu go sa šetšwe maiteko ao a a dirilego a gore a alafše, a ka fela matla. (Mareka 5:25, 26) Seo se ka dira gore Sathane le batemona ba gagwe ba bone e le sebaka se sebotse sa gore ba mo hlasele. Ba tseba gabotse gore Lentšu la Modimo le lemoša ka kotsi ya go nyaka “[thušo go] bao ba dirago tše di gobatšago.” (Jesaya 31:2) E le gore ba dire gore Mokriste a se latele temošo yeo, batemona ba ka leka motho yo a babjago gore a gakanege moo a bilego a nyaka thušo ya go alafša ka ditsela tšeo di akaretšago go dirišwa ga “maleatlana,” goba meoya e mebe
18. Ke mekgwa efe ya kalafo yeo Mokriste a tla e ganago, gomme ka baka la’ng?
18 Jehofa o ile a lemoša Baisiraele bao ba bego ba diriša “maleatlana” gore: “Ge le emiša matsogo a lena, ke le utela sefahlego. Gaešita le ge le ka atiša dithapelo, ga ke di theetše.” (Jesaya 1:13, 15) Therešo ke gore re nyaka go phema selo le ge e le sefe seo se ka šitišago dithapelo tša rena gomme sa fokotša thekgo yeo re e hwetšago go Jehofa
GE DIKANEGELO TŠA GO BOLELA KA BATEMONA DI ATA
19. (a) Diabolo o forile batho ba bantši gore ba dumele eng ka matla ao a nago le ona? (b) Ke ditaba dife tšeo Bakriste ba therešo ba phemago go di anega?
19 Le ge batho ba bantši ba dinageng tša ka Bodikela ba tšea ganyenyane dikotsi tša matla a Sathane, dikarolong tše dingwe tša lefase ga go bjalo. Moo dikarolong tšeo, Diabolo o forile batho ba bantši gore ba dumele gore o na le matla a magolo go feta kamoo a nago le ona. Batho ba bangwe ba phela ba tšhogile meoya e kgopo. Go atile dikanegelo tše dintši ka mediro e matla ya batemona. Gantši ditaba tše bjalo di anegwa ka lethabo; di thabiša batho. Na le rena re swanetše go phatlalatša ditaba tše bjalo? Aowa, bahlanka ba Modimo wa therešo ba phema go dira seo ka baka la mabaka a mabedi a bohlokwa.
20. Ke bjang moo motho yo mongwe ka go se lemoge a ka phatlalatšago maaka a Sathane?
20 Lebaka la pele ke gore motho o tla ba a thuša Sathane go phetha merero ya gagwe ge e ba a anega ditaba tša mediro ya batemona. Seo se kgonega bjang? Lentšu la Modimo le dumela gore Sathane o kgona go dira mediro e matla, eupša le buša le lemoša gore o diriša “dipontšho . . . tša bofora” le “bofora.” (2 Bathesalonika 2:9, 10) Ka ge Sathane e le motimetši yo mogolo, o tseba kamoo a ka tutuetšago menagano ya bao ba ratago meoya e mebe le go ba dira gore ba dumele dilo tšeo e sego therešo. Batho ba bjalo ba ka dumela e le ka kgonthe gore ba bone le go kwa dilo tše itšego gomme ba ka bolela ka dilo tšeo ba di bonego bjalo ka ge eka di tloga di diregile. Ge nako e dutše e eya, dikanegelo tša bona di ka feteletšwa ka go boaboeletšwa gantšintši. Ge e ba Mokriste a be a tla phatlalatša ditaba tše bjalo, ge e le gabotse o tla ba a dira thato ya Diabolo
21. Ke’ng seo re nyakago go bolela ka sona?
21 Lebaka la bobedi ke gore gaešita le ge Mokriste a ile a dirišana le meoya e kgopo nakong e fetilego, o tla phema go dula a swara mehlamu le badumedigotee le yena ka ditaba tše bjalo. Ka baka la’ng? Re kgothaletšwa gore: “Re [tsepelele] Moemedi yo Mogolo le Mophethagatši wa tumelo ya rena, yena Jesu.” (Baheberu 12:2) Ee, re nyaka go tsepelela go Kriste, e sego Sathane. Se se kgahlišago ke gore ge Jesu a be a sa le mo lefaseng, ga se a ka a swara mehlamu le barutiwa ba gagwe ka ditaba tša kamoo meoya e kgopo e bego e dira dilo ka gona, gaešita le ge a be a ka bolela ditaba tše dintši tša seo Sathane a bego a ka se dira goba go se se dire. Go e na le moo, Jesu o ile a bolela feela ka molaetša wa Mmušo. Ka gona, le rena re nyaka go ekiša Jesu le baapostola ba gagwe ka go bolela ka “matete a Modimo.”
22. Re ka tšwela pele bjang re dira gore go be le ‘lethabo legodimong’?
22 Therešo ke gore Sathane o diriša mekgwa e mentši ya bohwirihwiri, go akaretša go dirišana le meoya e mebe, e le gore a leke go senya tswalano ya rena le Jehofa. Eupša ka go hloya se sebe gomme ra kgomarela se sebotse, ga re nee Diabolo sebaka sa go fokodiša boikemišetšo bja rena bja go gana go dirišana le meoya e mebe ka dibopego tša gona ka moka. (Bala Baefeso 4:27) Nagana ka ‘lethabo le legolo legodimong’ leo le bago gona ge e ba re tšwela pele re “lwantšha ditiro tša bohwirihwiri tša Diabolo [re] tiile” go ba go fihlela a se sa le gona!
^ par. 16 Maina ao a hlalosago Sathane (Moganetši, Mothomeletši, Motimetši, Moleki, Moaketši) ga a bolele gore o kgona go fatišiša seo se lego ka dipelong tša rena le menaganong ya rena. Go fapana le seo, Jehofa o hlaloswa e le “mohlahlobi wa dipelo,” gomme Jesu yena o hlaloswa e le yoo a “lekolago dikgopolo tša ka garegare le dipelo.”
^ par. 18 Bakeng sa tsebišo e oketšegilego, bona sehlogo se se rego: “Na o Swanetše go Amogela Tlhahlobo ya tša Maphelo?” ka tokollong ya Morokami wa December 15, 1994, matlakala 19-22, le sehlogo se se rego: “Pono ya Beibele: Na go na le Taba ka Kgetho ya Gago ya tša Kalafo?” ka tokollong ya Phafoga! ya January 8, 2001.


text:
Karolo 25
Keletšo Mabapi le Tumelo, Boitshwaro le Lerato
Jakobo, Petro, Johane le Juda ba ngwala mangwalo bakeng sa go kgothatša badumedi-gotee
JAKOBO le Juda ke bana babo Jesu ka ge ba belegwe ke mma o tee. Petro le Johane e be e le ba bangwe ba baapostola ba Jesu ba 12. Banna bao ba bane ba ngwadile palo-moka ya mangwalo a 7 ao a hwetšwago Mangwalong a Bakriste a Segerika. Le lengwe le le lengwe la mangwalo a le bitšwa ka leina la mongwadi. Keletšo e buduletšwego yeo e hwetšwago mangwalong a, e be e reretšwe go thuša Bakriste go dula ba botegela Jehofa le go dula ba nagana ka Mmušo wa Modimo.
Bontšha Tumelo. Ga se gwa lekana go fo bolela gore ke na le tumelo. Tumelo ya kgonthe e tšweletša mediro. Jakobo o ngwala gore: “Ruri, . . . tumelo ka ntle le mediro e hwile.” (Jakobo 2:26) Go bontšha tumelo ge re lebeletšane le diteko go aga kgotlelelo. Gore Mokriste a atlege, o swanetše go kgopela Modimo bohlale, a kgodišegile gore Modimo o tla mo nea bjona. Kgotlelelo e dira gore re amogelwe ke Modimo. (Jakobo 1:2-6, 12) Ge e ba Mokriste a dula a botega ka baka la tumelo, Jehofa Modimo o tla mo araba dithapelo tša gagwe. Jakobo o re: “Batamelang Modimo, gomme o tla le batamela.”—Jakobo 4:8.
Tumelo ya Mokriste e swanetše go tia kudu gore e mo thuše go ganetša diteko le ditutuetšo tše sa lokago. Boemo bjo bobe bjoo bo bego bo le gona bo ile bja gapeletša Juda go kgothaletša badumedi-gotee le yena gore ba ‘lwele tumelo ka thata.’—Juda 3.
Boloka Boitshwaro bjo bo Hlwekilego. Jehofa o letetše gore barapedi ba gagwe e be ba bakgethwa, ke gore ba hlweke ka ditsela tšohle. Petro o ngwala gore: “Le be ba bakgethwa boitshwarong bja lena ka moka, gobane go ngwadilwe gwa thwe: ‘E-bang ba bakgethwa, gobane [Jehofa] ke yo mokgethwa.’” (1 Petro 1:15, 16) Bakriste ba na le mohlala woo ba swanetšego go o latela. Petro o re: “Kriste o ile a tlaišega bakeng sa lena, a le tlogelela mohlala gore le latele dikgato tša gagwe kgaufsi.” (1 Petro 2:21) Le ge Bakriste ba ka tlaišega ka gobane ba phela ka ditekanyetšo tša Modimo, ba boloka “letswalo le lebotse.” (1 Petro 3:16, 17) Petro o kgothaletša Bakriste gore ba tlale boitshwaro le mediro e mekgethwa yeo e bontšhago boineelo go Modimo ge ba dutše ba letile letšatši la Modimo la kahlolo le lefase le lefsa leo le holofeditšwego leo ‘toko e tla agago go lona.’—2 Petro 3:11-13.
“Batamelang Modimo, gomme o tla le batamela.”
Bontšha Lerato. Johane o ngwala gore: “Modimo ke lerato.” Moapostola o bontšha gore Modimo o bontšhitše lerato la gagwe le legolo ka go romela Jesu lefaseng gore e be ‘sehlabelo sa dibe tša rena.’ Bakriste ba swanetše go arabela bjang? Johane o hlalosa gore: “Baratiwa, ge e ba ye e le tsela ye Modimo a re ratilego ka yona, gona le rena re tlamegile go ratana.” (1 Johane 4:8-11) Tsela e nngwe ya go bontšha lerato le bjalo ke ka go amogela badumedi-gotee le rena malapeng a rena.—3 Johane 5-8.
Lega go le bjalo, barapedi ba Jehofa ba ka bontšha bjang gore ba rata Modimo? Johane o araba ka gore: “Se ke seo lerato la Modimo le se bolelago, gore re boloke ditaelo tša gagwe; gomme ditaelo tša gagwe ga di boima.” (1 Johane 5:3; 2 Johane 6) Ka gona bao ba bolokago ditaelo tša Modimo ba kgonthišetšwa gore Modimo o tla tšwela pele a ba rata gomme ba e-na le “tebelelo ya bophelo bjo bo sa felego.”—Juda 21.


text:
Ke Kgahlegela Batho ba Bong bjo bo Swanago le bja ka—Na Seo se ra Gore ke Gay?
Le gateetee!
Therešo: Maemong a mantši, go kgahlegela motho wa bong bjo bo swanago le bja gago gantši e fo ba mogato o fetago.
Se ke seo ngwanenyana yo a bitšwago Lisette wa nywaga e 16 yoo a kilego a kgahlegela ngwanenyana yo mongwe a se lemogilego. O re: “
Dithutong tša ka tša sekolong tša thutaphedi (Biology), ke ile ka ithuta gore nakong ya nywaga ya mahlalagadi, dihomoune di ka fetofetoga kudu. Ke tloga ke nagana gore ge e ba bafsa ba bantši ba be ba tseba ka mo go oketšegilego ka mebele ya bona, ba be ba tla kwešiša gore go kgahlegela batho ba bong bjo bo swanago e ka ba selo sa nakwana, e bile ba ka se ikwe ba gapeletšega go ratana le batho ba bong bjo bo swanago le bja bona.”
Eupša go thwe’ng ge e ba go kgahlegela ga gago batho ba bong bjo bo swanago le bja gago go bonagala e se feela mogato o fetago? Na Modimo o sehlogo ka go botša motho yo a kgahlegelago batho ba bong bjo bo swanago le bja gagwe gore a pheme mokgwa woo?
Ge e ba o arabile potšišo ya mafelelo ka ee, o swanetše go tseba gore go bea mabaka mo go bjalo go theilwe ponong e fošagetšego ya gore batho ba swanetše go latela maikwelo a bona a thobalano. Beibele e nea batho seriti ka go ba kgonthišetša gore ba ka kgetha go se kgotsofatše dikganyogo tša bona tšeo di sa swanelago tša thobalano.—Bakolose 3:5.
Ga se gore Beibele ga e na tekatekano. E fo ba e laela bao ba kgahlegelago batho ba bong bjo bo swanago le bja bona gore ba dire se se swanago le seo se letetšwego go bao ba kgahlegelago batho ba bong bjo bo sa swanego le bja bona—gore ba ‘
tšhabe bootswa.’ (1 Bakorinthe 6:18) Ge e le gabotse, dimilione tša batho bao ba kgahlegelago batho ba bong bjo bo fapanego le bja bona bao ba ratago go latela ditekanyetšo tša Beibele ba bontšha boitshwaro go sa šetšwe diteko le ge e le dife tšeo ba ka lebeletšanago le tšona. Bao ba nago le dikganyogo tša go ratana le batho ba bong bjo bo swanago le bja bona ba ka dira se se swanago ge e ba ba tloga ba nyaka go kgahliša Modimo.—Doiteronomio 30:19.
Ithute ka mo go oketšegilego
Dipotšišo tša Bafsa, Bolumo 2
Tše dingwe tša ditaba tšeo di ahlaahlwago ka pukung ye di mabapi le sekolo, boitapološo, dithaka, batswadi, diphetogo bophelong, maikwelo a gago le batho ba bong bjo bo fapanego le bja gago.


text:
BEIBELE E FETOŠA MAPHELO
Ke be ke Iphelela
NGWAGA WA MATSWALO: 1951
NAGA: JEREMANE
BOPHELO BJA PELE E EBA MOKRISTE: O BE A IKGANTŠHA, A NA LE MOYA WA GO IPUŠA
BOPHELO BJA KA BJA NAKONG E FETILEGO:
Nywaga e sego kae ya mathomong a bophelo bja ka, lapa lešo le be le dula kgauswi le Leipzig, kua Jeremane Bohlabela, yeo e sego kgole le mollwane wa Czechoslovakia le wa Poland. Ge ke na le nywaga e tshela, lapa lešo le ile la hudugela dinageng dišele ka baka la mošomo wa tate—mathomong ra ya Brazil gomme ka morago ra ya Ecuador.
Ge ke na le nywaga e 14, ke ile ka išwa sekolong seo se nago le bodulabarutwana kua Jeremane. Ka ge batswadi ba ka ba be ba dula kgole kua Amerika Borwa, ke ile ka swanelwa ke go itlhokomela. Ke ile ka thoma go ipota kudu. Ke be ke se na taba le gore ditiro tša ka di be di kgoma batho ba bangwe bjang.
Ge ke na le nywaga e 17, batswadi ba ka ba ile ba boela Jeremane. Mathomong, ke be ke dula le bona. Eupša moya wa ka wa go ipuša o ile wa mpalediša go phela ka tlase ga taolo ya batswadi ba ka. Ge ke na le nywaga e 18, ke ile ka tloga gae.
Ke ile ka thoma go se sa dudišega le go feta, e le ge ke tsoma morero wa bophelo. Ka morago ga go hlahloba mekgwa e fapafapanego ya go phela gotee le mekgatlo, ke ile ka kgodišega gore tsela e kaone yeo nka dirišago bophelo bja ka ka yona ke gore ke lekole polanete ye e botse pele batho ba ka e senya.
Ke ile ka tloga Jeremane, ka reka sethuthuthu gomme ka leba Afrika. Lega go le bjalo, go se kgale ke ile ka swanelwa ke go boela Yuropa bakeng sa go yo lokiša sethuthuthu sa ka. Ka letšatši le lengwe ka moragonyana ga moo, ke ile ka ikhwetša ke le lebopong kua Portugal. Ke ile ka phetha ka gore ke se sa hlwa ke sepela ka sethuthuthu gomme ke thome go diriša sekepe bakeng sa maeto.
Ke ile ka tsena sehlopheng sa bafsa bao ba bego ba itokišeletša go phatša lewatle la Atlantic. Gare ga bona, ke ile ka kopana le Laurie yo e bego e tla ba mosadi wa ka. Re ile ra thoma ka go sesela dihlakahlakeng tša Caribbean. Ka morago ga go dula nakwana kua Puerto Rico, re ile ra boela Yuropa. Re be re holofetše gore re tla hwetša sekepe sa go sesa seo re bego re tla se fetoša ya ba sekepe seo re bego re tla phela ka gare ga sona. Eupša ka morago ga lesolo le lekopana la go nyaka sekepe seo la dikgwedi tše tharo feela, modiro woo o ile wa kgaotša go sa letelwa. Ke ile ka bitšwa gore ke yo hlankela go tša bohlabani kua Jeremane.
Ke ile ka fetša dikgwedi tše 15 ke le madireng a dikepe a Jeremane. Nna le Laurie re ile ra nyalana nakong yeo gomme ra itokišeletša go tšwela pele ka bophelo bja go tšea maeto. Re be re rekile mmele wa seketswana se se phološago maphelo pejana ga ge nka hlankela go tša bohlabani. Ge ke sa hlankela go tša bohlabani, ganyenyane-ganyenyane re ile ra fetoša mmele wa seketswana se se phološago maphelo ra o dira sekepe. Re be re rerile go phela ka go sona gomme re dule re lekola polanete ye e botse. Lebakeng le—ka morago ga tirelo ya ka ya tša bohlabani, eupša e le pele re ka fetša sekepe—ke moo Dihlatse tša Jehofa di ilego tša ikopanya le rena gomme ra thoma go ithuta Beibele.
KAMOO BEIBELE E FETOTŠEGO BOPHELO BJA KA:
Mathomong, ke be ke bona go sa hlokagale gore ke fetoše bophelo bja ka. Ke be ke nyetše mosadi yo ke bego ke dula le yena, e bile ke be ke šetše ke tlogetše go kgoga. (Baefeso 5:5) Ge e le ka merero ya rena ya go sepela le lefase, ke be ke naganne gore go gafa maphelo a rena go lekoleng tlholo ya Modimo e kgahlišago e be e tloga e le selo sa mohola seo re ka se dirago.
Lega go le bjalo, ge e le gabotse ke be ke swanetše go dira diphetogo—kudukudu semelong sa ka. Ka ge ke be ke ikgantšha ka mo go feteletšego le go ipota, ke be ke nweletše ka mo go feletšego dilong tšeo ke kgonago go di dira le tšeo ke di fihleletšego. Ke be ke iphelela.
Ka letšatši le lengwe, ke ile ka bala Thuto ya Thabeng e tumilego ya Jesu. (Mateo, dikgaolo 5-7) Mathomong ke be ke sa kwešiše seo Jesu a se boleIago ka go ba yo a thabilego. Ka mohlala, o boletše gore go thaba bao ba swerwego ke tlala le bao ba nyorilwego. (Mateo 5:6) Ke be ke ipotšiša gore motho yo a hlokago a ka ba yo a thabilego bjang. Ge ke dutše ke ithuta, ke ile ka lemoga gore ka moka ga rena re nyaka dilo tša moya eupša ka lemoga le gore re swanetše go amogela ka boikokobetšo gore re a di nyaka pele re ka di hwetša. Go bjalo ka ge Jesu a boletše a re: “Go thaba bao ba lemogago gore ba nyaka dilo tša moya.”—Mateo 5:3.
Ka morago ga go thoma thuto ya rena ya Beibele kua Jeremane, nna le Laurie re ile ra hudugela Fora gomme ka morago ra ya Italy. Kae le kae moo re bego re eya gona, re be re hwetša Dihlatse tša Jehofa. Ke ile ka kgahlwa kudu ke lerato la tšona la kgonthe leo di ratanago ka lona gotee le botee bja tšona. Ke ile ka bona gore ruri Dihlatse di borwarreng bja lefase ka bophara. (Johane 13:34, 35) Ge nako e dutše e eya, nna le Laurie re e ile ra kolobetšwa ra ba Dihlatse tša Jehofa.
Ka morago ga go kolobetšwa, ke ile ka tšwela pele ke fetoša semelo sa ka. Nna le Laurie re ile ra phetha ka go sesa go theoga le lebopo la Afrika ke moka ra phatša Lewatle la Atlantic ra ya United States. Gona moo lewatleng—re be re le babedi feela ka seketswaneng re dikologilwe ke meetse a monabo wa dikhilomithara tše dintši—ke moo ke ilego ka lemoga kamoo ke sego selo ge ke bapetšwa le Mmopi wa rena yo bohlale. Ka ge ke be ke na le nako e ntši e bile ke se na dilo tše dintši tšeo ke di dirago lewatleng, ke ile ka diriša nako yeo go bala Beibele. Ke ile ka kgongwa kudu ke dipego tša Jesu tša bophelo bja gagwe bja lefaseng. E be e le motho yo a phethagetšego yo a nago le bokgoni bjo nka se bo bapišego le selo. Lega go le bjalo, o be a sa itšeele godimo. O be a sa iphelele, eupša o be a phelela Tatagwe wa legodimong.
Ke ile ka bona gore ke swanetše go etiša Mmušo wa Modimo pele bophelong bja ka
Ge ke dutše ke naganišiša ka mohlala wa Jesu, ke ile ka bona gore ke swanetše go etiša Mmušo wa Modimo pele bophelong bja ka go e na le go o pataganya le dilo tše di fapafapanego tšeo ke bego ke nyaka go di dira. (Mateo 6:33) Mafelelong ge nna le Laurie re fihlile United States, re ile ra phetha ka gore re dule moo gomme re lebiše tlhokomelo borapeding bja rena.
KAMOO KE ILEGO KA HOLEGA KA GONA:
Ge ke be ke sa le motho yo a ipotilego, gantši ke be ke sa kgodišege ka diphetho tša ka. Lega go le bjalo, ga bjale ke hweditše mothopo wa bohlale bja kgonthe bakeng sa go ntlhahla. (Jesaya 48:17, 18) E bile ke hweditše morero wa bophelo woo pele ke bego ke se na wona—go rapela Modimo le go thuša ba bangwe go ithuta ka yena.
Nna le Laurie re matlafaditše lenyalo la rena kudu ka go diriša melao ya motheo ya Beibele. E bile re šegofaditšwe ka morwedi yo mobotsana, yo ga bjale a tsebago Jehofa e bile a mo rata.
Ga se gore bophelo bja rena ka mehla bo be bo dutše bo thelela. Eupša ka thušo ya Jehofa, re ikemišeditše gore le ka mohla re se ke ra lapa goba ra kgaotša go mmota.—Diema 3:5, 6.
Ithute ka mo go oketšegilego
Lapa la Gago e ka ba Leo le Thabilego Bjang?
Jehofa, Modimo yo a thabilego, o nyaka gore lapa le thabe. Hwetša keletšo e šomago e tšwago ka Beibeleng bakeng sa banna, basadi, batswadi le bana.


text:
KGAOLO 8
Ba Tšhabela Mmuši yo Kgopo
LAPA LABO JESU LE TŠHABELA EGIPITA
JOSEFA O IŠA LAPA LA GAGWE NATSARETHA
Josefa o tsoša Maria gore a mmotše ditaba tše di akgofilego. Morongwa wa Jehofa o sa tšwa go tšwelela go yena torong, a mmotša a re: “Tsoga, tšea lesea le mmago lona o tšhabele Egipita gomme o dule moo go fihla ke go ntšhetša lentšu; gobane Heroda e se kgale o tla nyaka lesea leo gore a le bolaye.”—Mateo 2:13.
Ka yona nako yeo, Josefa, Maria le morwa wa bona ba tšhaba e le bošego. Ba tšhaba ka nako, ka gobane Heroda o lemogile gore balepi ba dinaledi ba mo forile. O be a ba boditše gore ba boe ba tlo mmegela. Go e na le moo, ba tlogile nageng ntle le go dira seo. Heroda o tuka bogale. A sa dutše a nyaka go bolaya Jesu, o laela gore go bolawe bašemanyana ka moka ba Betlelehema le ba dileteng tša yona bao ba nago le nywaga e mebedi le ba ka tlase ga moo. O lekanyetša nywaga ye go ya ka seo a se kwelego pejana go balepi ba dinaledi bao ba tlilego ba etšwa Bohlabela.
Go bolawa ga bašemanyana ka moka ruri ke selo se boifišago! Re ka se tsebe gore go bolailwe bašemanyana ba bakae, eupša go lla gabohloko le go golola ga bommago bana bao ba hwetšwego go phethagatša boporofeta bjo bo neilwego ke Jeremia yo e lego moporofeta wa Modimo.—Jeremia 31:15.
Mo nakong ye, Josefa le lapa la gagwe ba tšhabetše Egipita gomme ba dula moo. Ke moka bošegong bjo bongwe morongwa wa Jehofa a tšwelela go Josefa gape torong. Morongwa o re: “Tsoga, tšea lesea le mmago lona o ye nageng ya Isiraele, gobane bao ba bego ba tsoma moya wa lesea leo ba hwile.” (Mateo 2:20) Ka gona Josefa bjale o phetha ka gore lapa le ka boela nageng ya gabo lona. Ka tsela ye, go phethagala boporofeta bjo bongwe bja Beibele bja gore Morwa wa Modimo o bitšwa kua Egipita.—Hosea 11:1.
Go bonagala Josefa a rera gore lapa la gagwe le dule kua Judea, mohlomongwe kgauswi le motse wa Betlelehema, mo le bego le dula gona pele ga ge le tšhabela Egipita. Eupša o lemoga gore morwa yo kgopo wa Heroda e lego Arakelose ke yena kgoši ya Judea. Torong e nngwe gape, Modimo o lemoša Josefa ka kotsi ye. Ka gona Josefa le lapa la gagwe ba ya ka leboaboa gomme ba dula motseng wa Natsaretha tikologong ya Galilea, kgole le lefelo la borapedi bja bodumedi bja Sejuda. Jesu o golela setšhabeng se, e lego seo se phethagatšago boporofeta bjo bongwe bjo bo rego: “O tla bitšwa Monatsaretha.”—Mateo 2:23.
Ithute ka mo go oketšegilego
Dipotšišo tše Tšwago go Babadi
—December 2014
Ke’ng seo Jeremia a bego a se bolela ge a be a re Ragele o llela bana ba gagwe?
Josefa o Ile a Šireletša, a Fepa le go Kgotlelela
Josefa o ile a šireletša lapa la gagwe ka ditsela dife? Ke ka baka la’ng a ile a ya Egipita le Maria le Jesu?


text:
MOROKAMI (KGATIŠO E ITHUTWAGO) JULY 2016
Tokollo ye e na le dihlogo tše ithutwago tšeo di tlago go ahlaahlwa ka August 29 go fihla ka September 25, 2016.
Ba Ile ba Ikgafa ka go Rata
—Kua Ghana
Bao ba rutago batho Beibele dinageng dišele ba lebeletšana le mathata a mantši, eupša meputso le yona ke e mentši kudu.
Tsoma Mmušo wa Modimo, e Sego Dilo tša Lefase
Jesu o hlalosa lebaka leo re swanetšego go phema go rata mahumo.
Ke ka baka la eng re swanetše go ‘dula re phakgame’?
Go na le dilo tše tharo tše kotsi tšeo ge e ba re sa hlokomele di ka dirago gore re se dule re phakgame.
“O se ke wa boifa. ke tla go thuša”
Jehofa o ipontšhitše e le mogwera wa kgonthe ge re be re na le mathata le dipelaelo.
Re thabela go amogela botho bjo bogolo bja Modimo
Modimo o re bontšhitše botho bja gagwe bjo bogolo ka tsela efe e kgolokgolo?
Botša batho ditaba tše dibotse tša botho bjo bogolo bja Modimo
Ditaba tše dibotse tša Mmušo wa Modimo’ di hlatsela bjang gore Modimo o bontšha batho botho bjo bogolo?
Dipotšišo tše tšwago go babadi
Go kopanywa ga mapara a mabedi mo go hlaloswago go Hesekiele kgaolo 37 go bolela’ng?


text:
Ge Batho ba Babedi ba Ratana, na go Lokile Gore ba Dule Gotee le ge ba sa Nyalana?
Karabo ya Beibele
Beibele e bolela phaa gore “Modimo o tla ahlola diotswa.” (Baheberu 13:4) Lentšu la Segerika bakeng sa “bootswa,” e lego por·nei′a, le akaretša go ba le thobalano pele ga lenyalo. Ka gona, go fošagetše mahlong a Modimo gore batho ba babedi bao ba sa nyalanago ba dule gotee—gaešita le ge ba ikemišeditše go tlo nyalana.
Go thwe’ng ge e ba lerato la batho bao le tuka? Modimo o sa dutše a nyaka gore ba nyalane pele ba ka ba le thobalano. Modimo ke yena yo a re bopilego re na le bokgoni bja go bontšha lerato. Seka se segolo sa Modimo ke lerato. (1 Johane 4:8) Ka baka leo, Modimo o na le lebaka le le kwagalago la go laela gore banyalani e be bona feela bao ba bago le thobalano.
Ithute ka mo go oketšegilego
Kgopela Thušo ya Modimo Gore o be le Lenyalo le le Thabilego
Go diriša dipotšišo tše pedi tše bonolo go ka go thuša go kaonefatša lenyalo la gago.


text:
Go Fenya Kgethollo
Dihlatse tša Jehofa di dumela gore merafo ka moka e a lekana mahlong a Modimo. (Ditiro 10:34, 35) Re leka go thuša batho go tumola lehloyo le le tsemilego medu dipelong tša bona re diriša thuto ya Beibele.
Go oketša moo, ga re thekge mokgatlo le ge e le ofe wo o tutuetšwago ke lehloyo la semorafo. Ka mohlala, mehleng ya Nazi, Dihlatse tša Jehofa tša Jeremane le tša mafelong a mangwe di ile tša gana go thekga lesolo la Hitler la lehloyo. Dihlatse tše dintši di ile tša bolawa ka baka la seo.
Ka mo go swanago, Dihlatse ga se tša ka tša kgothaletša ditho tša tšona go tsenya letsogo ge go be go fedišwa merafo e mengwe ka 1994 kua Rwanda. Ge e le gabotse, tše dingwe di ile tša bea maphelo a tšona kotsing goba tša bolawa ge di be di šireletša bao ba bego ba tsongwa le go bolawa.
Ka ge re nyaka go thuša batho ba merafo ka moka, re gatiša dikgatišo tše di theilwego Beibeleng le go di aba ka maleme a e ka bago a 600. Ka baka leo, diphuthegong tša rena re amogela batho ba ba “tšwago ditšhabeng tšohle, melokong yohle, merafong yohle le malemeng ohle.”—Kutollo 7:9.
Ithute ka mo go oketšegilego
Lefase Leo le se Nago Kgethollo—Le tla ba Gona Neng?
Dikanegelo tša kgonthe di bontšha kamoo Beibele e šetšego e thuša batho go fenya kgethollo. E tla fedišetšwa sa ruri neng?
Na o ka Bota Bodumedi Tabeng ya Ntwa?
Jesu o rutile balatedi ba gagwe gore ba rate moagišani wa bona. Na madumedi lehono a latela taelo yeo?


text:
KGAOLO 19
“Bohlale bja Modimo Sephiring se Sekgethwa”
1, 2. Ke ‘sephiri sefe se sekgethwa’ seo se swanetšego go re kgahliša, gomme ka baka la’ng?
DIPHIRI! Ka ge e le tše di tsošago kgahlego, tše goketšago le tšeo di tlabago, batho gantši ba thatafalelwa ke go di boloka e le khupamarama. Lega go le bjalo, Beibele e re: “Modimo ó rêtwa xe a uta taba.” (Diema 25:2) Ee, Mmuši wa Legohle le Mmopi, Jehofa, o na le tshwanelo ya go boloka dilo tše dingwe e le sephiri bathong go fihlela ge e le nako ya gagwe e swanetšego ya go di utolla.
2 Lega go le bjalo, go na le sephiri se se kgahlišago le se se tlabago seo Jehofa a se utolotšego ka Lentšung la gagwe. Se bitšwa “sephiri se sekgethwa sa thato ya [Modimo].” (Ba-Efeso 1:9, NW) Go ithuta ka sona go ka dira mo gontši kudu go feta go kgotsofatša go fagahlela ga gago go nyaka go tseba. Go tseba sephiri se go ka lebiša phološong gomme go ka dira gore o hwetše temogo ka bohlale bja Jehofa bjo bo sa lekanywego.
Se Utolotšwe ka mo go Tšwelago Pele
3, 4. Boporofeta bjo bo ngwadilwego go Genesi 3:15 bo ile bja nea kholofelo bjang, gomme ke sephiri goba “sephiri se sekgethwa” sefe seo bo bego bo se akaretša?
3 Nakong ya ge Adama le Efa ba dira sebe, go ka ba go ile gwa bonala eka morero wa Jehofa wa go dira gore lefase e be paradeise yeo e dulwago ke batho ba phethagetšego o be o foloditše. Eupša Modimo o ile a swaragana le bothata gatee-tee. O itše: “Le xôna ke bea lehlôyô xare xa xaxo [noga] le mosadi, le xare xa peu ya xaxo le peu ya xaxwe. Yôna e tlo Xo phšatla hlôxô; ’me wêna O tlo e loma serêthê.”—Genesi 3:15.
4 A e be e le mantšu a tlabago le ao a sa kwešišegego. Mosadi yo e be e le mang? Ke mang yo e bego e le noga? “Peu” yeo e bego e tla pšhatla noga hlogo e be e le mang? Adama le Efa ba be ba ka akanyetša feela. Lega go le bjalo, mantšu a Modimo a ile a nea kholofelo bakeng sa ditlogolwana le ge e le dife tše di botegago tša batho bao ba babedi ba go se botege. Toko e be e tla fenya. Morero wa Jehofa o be o tla phethagala. Eupša bjang? Seo e be e le sephiri se segolo gakaakang! Beibele e se bitša “bohlale bja Modimo sephiring se sekgethwa, bohlale bjo bo fihlilwego.”—1 Ba-Korinthe 2:7, NW.
5. Bontšha lebaka leo ka lona Jehofa a ilego a utolla sephiri sa gagwe ka mo go tšwelago pele.
5 Jehofa e le“Moutolodi wa diphihlô” mafelelong o be a tla utolla ditaba ka botlalo tše di swanetšego mabapi le go phethagala ga sephiri se. (Daniele 2:28) Eupša o be a tla dira bjalo ganyenyane-ganyenyane le ka mo go tšwelago pele. Ka mohlala, re ka nagana ka tsela yeo ka yona tate yo lerato a arabelago ka gona ge mošemanyana wa gagwe yo monyenyane a botšiša gore, “Tate, ke tšwa kae?” Tate yo bohlale o nea feela tekanyo e itšego ya tsebišo yeo mošemanyana yoo yo monyenyane a ka kgonago go e kwešiša. Ge mošemanyana a dutše a gola, tatagwe o mmotša mo go oketšegilego. Ka tsela e swanago, Jehofa o lemoga gore ke neng moo batho ba gagwe ba loketšego go ka utollelwa thato ya gagwe gotee le morero.—Diema 4:18; Daniele 12:4.
6. (a) Kgwerano goba konteraka e phetha morero ofe? (b) Ke ka baka la’ng e le mo go makatšago gore Jehofa o be a tla hloma dikgwerano le batho?
6 Jehofa o ile a dira bjang dikutollo tše bjalo? O ile a diriša lelokelelo la dikgwerano goba dikonteraka bakeng sa go utolla mo gontši. Mohlomongwe le wena ka nako e nngwe o ile wa tsenela konteraka e itšego—mohlomongwe ya go reka legae goba go adima goba go adimiša tšhelete. Konteraka yeo e ile ya nea kgonthišetšo ya molao yeo dilo tšeo go dumelelanwego ka tšona di bego di tla phethagatšwa. Eupša ke ka baka la’ng go be go nyakega gore Jehofa a dire dikgwerano tša molao goba dikonteraka le batho? Ka kgonthe, lentšu la gagwe ke kgonthišetšo e lekanego ya dikholofetšo tša gagwe. Seo ke sa therešo, le gona mabakeng a mantši, Modimo ka botho o ile a thekga lentšu la gagwe ka go dira dikonteraka tša molao. Ditumelelano tše tše tlamago di nea rena batho bao ba sa phethagalago motheo o tiilego kudu wa go bota dikholofetšo tša Jehofa.—Ba-Hebere 6:16-18.
Kgwerano le Aborahama
7, 8. (a) Ke kgwerano efe yeo Jehofa a ilego a e dira le Aborahama, gomme e nea tshedimošo efe ka sephiri se sekgethwa? (b) Jehofa o ile a lekanyetša bjang ka mo go tšwelago pele leloko la lešika la Peu e holofeditšwego?
7 Nywageng e fetago e dikete tše pedi ka morago ga go rakwa ga motho Paradeiseng, Jehofa o ile a botša mohlanka wa gagwe yo a botegago Aborahama gore: “Bana ba xaxo ke tlo ba atiša xaxolo byalo ka dinaledi tša lexodimong, . . . Xomme dithšaba ka moka tša lefase di tlo šexofala ka peu ya xaxo, ka ’baka la xobane O kwele lentšu la-ka.” (Genesi 22:17, 18) Se e be e le se se fetago go fo ba kholofetšo feela; Jehofa o ile a e bea ka tsela ya kgwerano ya molao gomme a e thekga ka keno ya gagwe yeo e sa robjego. (Genesi 17:1, 2; Ba-Hebere 6:13-15) Ke mo go kgahlišago gakaakang gore Morena wa Legohle ge e le gabotse o ile a itlama gore o tla šegofatša batho!
“Bana ba xaxo ke tlo ba atiša xaxolo byalo ka dinaledi tša lexodimong”
8 Kgwerano ya Aborahama e ile ya utolla gore Peu e holofeditšwego e be e tla tla e le ka sebopego sa motho, ka gobane e be e tla ba setlogolwana sa Aborahama. Eupša e be e tla ba mang? Ge nako e dutše e tšwela pele, Jehofa o ile a utolla gore morwa wa Aborahama, Isaka, e be e tla ba rakgolokhukhu wa Peu. Go barwa ba Isaka ba babedi, go ile gwa kgethwa Jakobo. (Genesi 21:12; 28:13, 14) Ka morago, Jakobo o ile a bolela mantšu a a boporofeta a a lebišitše go yo mongwe wa barwa ba gagwe ba 12: “Molamó wa boxoši ó ka se tloxé xo Juda; lepara la mmuši xa le tloxe mo ’naong tša xaxwe, xo bê xo tlê [Silo, PK] [“Yo e Lego sa Gagwe”]. Xomme Yêna-eo dithšaba di tlo mo kwa.” (Genesi 49:10) Bjale go be go tsebja gore Peu e be e tla ba kgoši yeo e lego ya leloko la Juda!
Kgwerano le Isiraele
9, 10. (a) Ke kgwerano efe yeo Jehofa a ilego a e dira le setšhaba sa Isiraele, gomme ke tšhireletšo efe ye e ilego ya newa ke kgwerano yeo? (b) Molao o ile wa bonagatša bjang go nyaka ga batho topollo?
9 Ka 1513 B.C.E., Jehofa o ile a dira tokišetšo yeo e ilego ya bula tsela bakeng sa dikutollo tše di oketšegilego ka sephiri se sekgethwa. O ile a dira kgwerano le ditlogolwana tša Aborahama e lego setšhaba sa Isiraele. Gaešita le ge ga bjale o se sa šoma, Molao wo wa Moše e be e le karolo ya motheo ya morero wa Jehofa wa go tliša Peu e holofeditšwego. Go bjalo bjang? Ela hloko ditsela tše tharo. Ya pele, Molao o be o swana le leboto leo le šireletšago. (Ba Efeso 2:14) Ditaelo tša wona tše di lokilego di be di dira e le lepheko magareng ga ba-Juda le ba-Ntle. Ka go rialo Molao o ile wa thuša go boloka lešika la Peu e holofeditšwego. Kudu-kudu ka baka la tšhireletšo e bjalo, setšhaba se be se sa dutše se le gona ge nako e beilwego ya Modimo e be e fihla bakeng sa gore Mesia a belegelwe molokong wa Juda.
10 Ya bobedi, Molao o be o bonagatša gabotse go nyaka ga batho topollo. Ka ge e be e le Molao o phethagetšego, o ile wa pepentšha go palelwa ga batho ba sa phethagalago ke go o kgomarela ka botlalo. Ka go rialo o ile wa šoma “[bakeng sa go bonagatša, NW] dikaroxô, xore xo bê xo fihlê Peu ye e bolêlwaxo ke kholofedišô.” (Ba-Galatia 3:19) Ka dihlabelo tša diphoofolo, Molao o be o nea tebalelo ya nakwana ya dibe. Eupša bjalo ka ge Paulo a ngwadile, “ka xe madi a dipôô le a diphôkô à sa kxone xo tloša dibe,” dihlabelo tše di be di swantšhetša feela sehlabelo sa topollo sa Kriste. (Ba-Hebere 10:1-4) Ka gona, bakeng sa ba-Juda bao ba botegago, kgwerano yeo e ile ya fetoga “moetetši wa xo [ba] iša xo Kriste.”—Ba-Galatia 3:24.
11. Ke tebelelo efe e kgahlišago yeo kgwerano ya Molao e ilego ya e nea Isiraele, eupša ke ka baka la’ng setšhaba ka moka ga sona se ile sa lahlegelwa?
11 Ya boraro, kgwerano yeo e be e nea setšhaba sa Isiraele tebelelo e kgahlišago. Jehofa o ile a ba botša gore ge ba be ba ka ipontšha ba botegela kgwerano ya gagwe, ba be ba tla ba “setšhaba sa baperisita le setšhaba se sekgethwa.” (Ekisodo 19:5, 6, NW) Isiraele ya nama mafelelong e ile ya nea ditho tša mathomo tša mmušo wa legodimong wa baperisita. Lega go le bjalo, Isiraele ka moka ga yona e ile ya rabela malebana le kgwerano ya Molao, ya gana Peu yeo e lego Mesia gomme ya lahlegelwa ke tebelelo yeo. Ka gona, ke bomang bao ba bego ba tla tlaleletša palo ye ya mmušo wa baperisita? Le gona ke bjang setšhaba seo se se šegofaditšwego se bego se tla tswalana le Peu yeo e holofeditšwego? Dikarolo tšeo tša sephiri se sekgethwa di be di tla utollwa ka nako ya Modimo e swanetšego.
Kgwerano ya Mmušo ya Dafida
12. Ke kgwerano efe yeo Jehofa a ilego a e dira le Dafida, gomme ke seetša sefe seo e ilego ya se hlabiša ka sephiri se sekgethwa?
12 Lekgolong la bo-11 la nywaga B.C.E., Jehofa o ile a hlabiša seetša se se oketšegilego ka sephiri se sekgethwa ge a be a dira kgwerano e nngwe. O ile a holofetša Kgoši Dafida yo a botegago gore: “Ké mo ke tl’o xo tsoša wa peu ya xaxo, a tla moraxo xa xaxo, . . . ka tiiša boxoši bya xaxwe. . . . ’Me sedulô sa mmušô wa xaxwe ke tlo se thêkxa ka xo sa felexo.” (2 Samuele 7:12, 13; Psalme 89:3) Bjale lešika la Peu yeo e holofeditšwego le be le lekanyeditšwe feela go ba ngwako wa Dafida. Eupša na motho feela yo a tlwaelegilego o be a ka buša “neng le neng”? (Psalme 89:20, 29, 34-36) Le gona na kgoši e bjalo ya motho e be e ka lokolla batho sebeng le lehung?
13, 14. (a) Go ya ka Psalme 110, ke kholofetšo efe yeo Jehofa a e dirago go Kgoši ya gagwe yeo e tloditšwego? (b) Ke dikutollo dife tše di oketšegilego mabapi le Peu e tlago tšeo di ilego tša dirwa ka baporofeta ba Jehofa?
13 A le ka tlase ga pudulelo, Dafida o ile a ngwala gore: “Morêna ó boditše Mong wa-ka a re: Dula ka letsoxong la-ka le letona, ke bê ke dirê manaba a xaxo boxatô bya ’naô tša xaxo. Morêna ó enne, a ka se šexame; Moperisita wa neng le neng ké Wêna ka mokxwa wa Melekitsedeke.” (Psalme 110:1, 4) Mantšu a Dafida a ile a šoma ka go lebanya go Peu e holofeditšwego goba Mesia. (Ditiro 2:35, 36) Kgoši ye e be e tla buša, e sego e le Jerusalema, eupša e le legodimong e dutše ka ‘letsogong le letona’ la Jehofa. Seo se be se tla mo nea matla e sego feela godimo ga naga ya Isiraele eupša godimo ga lefase ka moka. (Psalme 2:6-8) Mo go ile gwa utollwa selo se sengwe se se oketšegilego. Hlokomela gore Jehofa o ile a bolela keno e tiilego ya gore Mesia e be e tla ba “Moperisita . . . ka mokxwa wa Melekitsedeke.” Ka go swana le Melekitsedeke yo a bego a hlankela e le kgoši e bile e le moperisita mehleng ya Aborahama, Peu e tlago e be e tla ba yeo e kgethilwego ke Modimo ka go lebanya gore e hlankele e le Kgoši le Moperisita!—Genesi 14:17-20.
14 Go theoša le nywaga, Jehofa o ile a diriša baporofeta ba gagwe go dira dikutollo tše di oketšegilego ka sephiri sa gagwe se sekgethwa. Ka mohlala, Jesaya o ile a utolla gore Peu e be e tla hwa lehu la sehlabelo. (Jesaya 53:3-12) Mika o ile a bolela e sa le pele ka lefelo leo Mesia a bego a tla belegelwa go lona. (Mika 5:1) Daniele o ile a ba a bolela ka nako e lebanyago ya go tšwelela ga Peu le ya go hwa.—Daniele 9:24-27.
Sephiri se Sekgethwa se a Utollwa!
15, 16. (a) Ke bjang Morwa wa Jehofa a ilego a ‘belegwa ke mosadi’? (b) Ke bohwa bofe bjoo Jesu a ilego a bo hwetša go batswadi ba gagwe bao e lego batho, gomme o ile a tšwelela neng e le Peu e holofeditšwego?
15 Ge e le mabapi le kamoo diporofeto tše di bego di tla phethagala ka gona go ile gwa dula e le sephiri go fihlela ge Peu e tšwelela e le ka kgonthe. Ba-Galatia 4:4 e re: “Xe xo tlile phêthêxô ya mabaka a na a roma Morwa wa xaxwe e a belexwexo ke mosadi.” Ka ngwaga wa 2 B.C.E., morongwa o ile a botša kgarebe ya mo-Juda e bitšwago Maria gore: “Tseba; O tlo ima mmeleng wa xaxo, wa tlo bêlêxa morwa wa tlo mo rêa leina la Jesu. Yêna-eo e tlo ba e moxolo, ó tlo bitšwa Morwa wa Yo-xodimo-dimo; ’me Morêna ó tlo mo nea sedulô sa Dafida tat’axwe. . . . Môya-mokxêthwa ó tlo theoxêla xo wene ’me matla a Yo-xodimo-dimo a tlo Xo okamêla wa moriti, ké ka ’baka leo e a tl’o xo bêlêxwa ke wene à tl’o xo bitšwa Morwa-Modimo.”—Luka 1:31, 32, 35.
16 Ka morago, Jehofa o ile a fetišetša bophelo bja Morwa wa gagwe yo a tšwago legodimong ka popelong ya Maria, e le gore a belegwe ke mosadi. Maria e be e le mosadi yo a sa phethagalago. Lega go le bjalo, Jesu ga se a abela go se phethagale go yena, ka gobane e be e le “Morwa-Modimo.” Ka nako e swanago, batswadi ba Jesu bao e lego batho, e le ditlogolwana tša Dafida ba ile ba Mo dira gore a kgone go ba le ditshwanelo tša tlhago le tša molao tša go ba moja-bohwa wa Dafida. (Ditiro 13:22, 23) Ge Jesu a be a kolobetšwa ka 29 C.E., Jehofa o ile a mo tlotša ka moya o mokgethwa gomme a re: “Yêna-yó ké Yêna Morwa-moratwa wa-ka.” (Mateo 3:16, 17) Mafelelong, Peu e ile ya fihla! (Ba-Galatia 3:16) E be e le nako ya go utolla mo go oketšegilego ka sephiri se sekgethwa.—2 Timotheo 1:10.
17. Go ile gwa hlabišwa seetša bjang mabapi le seo se bolelwago ke Genesi 3:15?
17 Nakong ya bodiredi bja gagwe, Jesu o ile a hlaola noga yeo go bolelwago ka yona go Genesi 3:15 e le Sathane gomme peu ya noga e le balatedi ba Sathane. (Mateo 23:33; Johane 8:44) Ka morago, go ile gwa utollwa kamoo ba ka moka ba bego ba tla pšhatlaganyetšwa sa ruri. (Kutollo 20:1-3, 10, 15) Le gona mosadi o ile a hlaolwa e le “Jerusalêma wa maxodimong,” mokgatlo wa Jehofa wa legodimong wa dibopiwa tša moya wo o swanago le mosadi. *—Ba-Galatia 4:26; Kutollo 12:1-6.
Kgwerano e Mpsha
18. Morero wa “kxwêranô e mphsa” ke ofe?
18 Mohlomongwe kutollo e makatšago kudu go di feta tšohle e bile gona bošegong bja pele ga lehu la Jesu ge a be a botša barutiwa ba gagwe ba botegago mabapi le ‘kgwerano e mpsha.’ (Luka 22:20) Ka go swana le kgwerano ya ka pele ga yona e lego kgwerano ya Molao wa Moše, kgwerano ye e mpsha e be e tla tšweletša “boperisita bya boxoši.” (Ekisodo 19:6; 1 Petro 2:9) Lega go le bjalo, kgwerano ye e be e tla tšweletša setšhaba sa moya e sego setšhaba sa nama, “Ba-Isiraele ba Modimo,” bao ba bopšago ka mo go feletšego ke balatedi ba tloditšwego ba botegago ba Kriste. (Ba-Galatia 6:16) Ditho tše tša kgwerano e mpsha di be di tla tšea karolo gotee le Jesu go šegofatšeng moloko wa batho!
19. (a) Ke ka baka la’ng kgwerano e mpsha e atlega go tšweletšeng “boperisita bya boxoši”? (b) Ke ka baka la’ng Bakriste ba tloditšwego ba bitšwa “mmopya e mofsa,” gomme ke ba bakae bao ba tlago go hlankela legodimong gotee le Kriste?
19 Eupša ke ka baka la’ng kgwerano e mpsha e be e tla atlega go tšweletšeng “boperisita bya boxoši” bakeng sa go šegofatša batho? Ka gobane go e na le go ahlola barutiwa ba Kriste e le badiradibe, e dira gore go lebalelwa ga bona dibe go kgonege ka sehlabelo sa gagwe. (Jeremia 31:31-34) Gatee-tee ge ba amogela boemo bjo bo hlwekilego pele ga Jehofa, o ba amogela lapeng la gagwe la legodimong gomme o ba tlotša ka moya o mokgethwa. (Ba-Roma 8:15-17; 2 Ba-Korinthe 1:21) Ka go rialo ba ‘tswalwa lefsa ka kgaugelo e kgolo yeo ba e boloketšwego legodimong.’ (1 Petro 1:3, 4) Ka ge boemo bjo bo bjalo bjo bo phagamego e le bjo bofsa ka mo go feletšego go batho, Bakriste ba tloditšwego ka moya ba bitšwa “mmopya e mofsa.” (2 Ba-Korinthe 5:17) Beibele e utolla gore ba 144 000 mafelelong ba tla tšea karolo ba le legodimong ya go buša batho bao ba lopolotšwego.—Kutollo 5:9, 10; 14:1-4.
20. (a) Ke kutollo efe mabapi le sephiri se sekgethwa yeo e ilego ya dirwa ka 36 C.E.? (b) Ke bomang bao ba tlago go thabela ditšhegofatšo tšeo di holofeditšwego Aborahama?
20 Ba le gotee le Jesu, batlotšwa ba ba fetoga “peu ya Aborahama.” * (Ba-Galatia 3:29) Ba pele bao ba ilego ba kgethwa e be e le ba-Juda ba nama. Eupša ka 36 C.E., karolo e nngwe ya sephiri se sekgethwa e ile ya utologa: Ba-Ntle goba bao e sego ba-Juda, le bona ba be ba tla ba le kabelo kholofelong ya legodimong. (Ba-Roma 9:6-8; 11:25, 26; Ba-Efeso 3:5, 6) Na Bakriste ba tloditšwego e be e tla ba bona feela bao ba bego ba tla thabela ditšhegofatšo tšeo di holofeditšwego Aborahama? Aowa, ka gobane sehlabelo sa Jesu se hola lefase ka moka. (1 Johane 2:2) Ge nako e dutše e e-ya, Jehofa o ile a utolla gore “lešaba le lexolo” leo le sa balegego le be le tla phologa bofelo bja tshepedišo ya Sathane ya dilo. (Kutollo 7:9, 14) Ba bangwe ba bantši kudu ba be ba tla tsošwa ba e-na le kholofelo ya go phela ka mo go sa felego Paradeiseng!—Luka 23:43; Johane 5:28, 29; Kutollo 20:11-15; 21:3, 4.
Bohlale bja Modimo le Sephiri se Sekgethwa
21, 22. Ke ka ditsela dife sephiri sa Jehofa se sekgethwa se bonagatšago bohlale bja gagwe?
21 Sephiri se sekgethwa ke ponagatšo e makatšago ya “bohlale bya Modimo bya mehuta-huta.” (Ba-Efeso 3:8-10) A bohlale bjo bogolo gakaakang bjo Jehofa a bo bontšhitšego ka go hlama sephiri se, gomme ka morago a bo bonagatša ka go se utolla ganyenyane-ganyenyane! Ka bohlale o ile a naganela mafokodi a batho, a ba nea sebaka sa gore ba bonagatše boemo bja bona bja kgonthe bja pelo.—Psalme 103:14.
22 Jehofa gape o ile a bonagatša bohlale bjo bo sa bapišwego ge a kgetha Jesu e le Kgoši. Morwa wa Jehofa ke yo a botegago kudu go feta sebopiwa le ge e le sefe legohleng. Ge a be a phela e le motho wa nama le madi, Jesu o ile a lebeletšana le mathata a mehuta-huta. O kwešiša mathata a batho ka mo go feletšego. (Ba-Hebere 5:7-9) Go thwe’ng ka babuši-gotee le Jesu? Go theoša le nywaga-kgolo, bobedi banna le basadi—bao ba kgethilwego go tšwa melokong ka moka, malemeng ka moka le ditšong ka moka—ba ile ba tlotšwa ka moya. Go tloga go se na bothata le ge e le bofe bjoo batho ka o tee ka o tee gare ga bona ba sa kago ba lebeletšana le bjona gomme ba bo fenya. (Ba-Efeso 4:22-24) Go phela ka tlase ga pušo ya dikgoši tše tšeo e lego baperisita ba nago le kgaugelo e tla ba mo go kgahlišago!
23. Ke tokelo efe yeo Bakriste ba nago le yona mabapi le sephiri se sekgethwa sa Jehofa?
23 Moapostola Paulo o ngwadile gore: “Phihlo e bego e utilwe go tloga mehleng le mehla, le melokong ka moka . . . e bonagaleditšwe bakgethwa ba gagwe.” (Ba-Kolose 1:26, PK) Ee, bakgethwa ba Jehofa ba tloditšwego ba thomile go kwešiša mo gontši ka sephiri se sekgethwa, gomme ba ile ba abelana tsebo yeo le ba dimilione. Ke tokelo e kgolo gakaakang yeo ka moka ga rena re nago le yona! Jehofa o “re tsebišitše sephiri se sekgethwa sa thato ya gagwe.” (Ba-Efeso 1:9, NW) Anke re abelaneng le ba bangwe sephiri se se se kgahlišago, le bona re ba thušeng ka mo go swanago gore ba lebelele bohlaleng bjo bo sa lekanywego bja Jehofa Modimo!
^ par. 17 “Sephiri se sekgethwa sa boineelo go Modimo” se ile sa utollwa gape ka Jesu. (1 Timotheo 3:16, NW) Taba ya ge e ba motho le ge e le ofe a ka kgomarela potego e phethagetšego go Jehofa e bile sephiri ka nako e telele. Jesu o ile a utolla karabo. O ile a kgomarela potego ka tlase ga teko e nngwe le e nngwe yeo Sathane a bego a e tliša godimo ga gagwe.—Mateo 4:1-11; 27:26-50.
^ par. 20 Jesu gape o ile a dira “kgwerano . . . bakeng sa mmušo” le sehlopha sona seo. (Luka 22:29, 30, NW) Ge e le gabotse, Jesu o ile a dira kgwerano le “mohlatswana o monyenyane” wo gore o buše le yena legodimong e le karolo ya bobedi ya peu ya Aborahama.—Luka 12:32.
Ithute ka mo go oketšegilego
Ekwa Modimo Gomme o Holwe ke Dikeno tša Gagwe
Ke eng se re ithutago sona dikholofetšong tša Modimo, dikenong tša gagwe, le dikgweranong tša gagwe?


text:
MOROKAMI NOVEMBER 2014
Na Sathane ke wa Kgonthe?
Ge e ba Sathane a se gona, gona bao ba mmoifago ba forilwe. Eupša ge e ba Sathane e le moradia, gona o tloga a le kotsi go feta kamoo batho ba naganago ka gona.
Na Sathane o Gona?
Na Sathane ke seka sa bobe goba ke motho wa moya?
Na Sathane e fo ba Seka sa Bobe?
Dipego tše pedi tša Beibele di araba potšišo ye ka mo go kgodišago.
Na re Swanetše go Boifa Sathane?
Modimo o neile ditokišetšo tše nne tšeo di ka go šireletšago ditlhaselong tša Sathane.
Mmušo wa Modimo o Thomile go Buša Neng? (Karolo 2)
Boporofeta bja Beibele le toro yeo e rometšwego ke Modimo go kgoši ya Babilona di šupa ngwaga woo o thomilego go buša ka wona.
“Nka Dira Bjang Bobe bjo bjo Bogolo Gakaakaa?”
Josefa o ile a ganetša bjang maiteko a boikemišetšo a mosadi wa Potifara a go mo goketša?
Dipotšišo tša Beibele di a Arabja
Go tsoša ga Jesu batho go re kgonthišetša’ng ka dikholofetšo tša gagwe tša nakong e tlago?
Dihlogo tše Dingwe tša Inthaneteng
Na Modimo o Bopetše Diabolo go re Leka?
Karabo ya Beibele tabeng ye ke yeo e kwagalago le yeo e kgothatšago.


text:
E be e le wa Lapa la Kayafa
Ka dinako tše dingwe, selo seo se epollwago ke baepi ba marope se ka tiišetša ka tsela e lebanyago goba e sa lebanyego gore motho yo a itšego yo Beibele e boletšego ka yena o ile a phela e le ka kgonthe. Ka mohlala, ka 2011, diithuti tša kua Isiraele di ile tša gatiša tsebišo yeo e bontšhago seo. Ke ya mabapi le lepokisi le le kgabišitšwego la motaga la go bolokela marapo a mohu leo le nago le nywaga e 2 000.
Lepokisi le le na le mantšu a rego: “Miriamo morwedi wa Yeshua morwa wa Kayafa, moperisita wa Maasia go tšwa Bethe-Imiri.” Moperisita yo a phagamego wa Mojuda yo a tšerego karolo tshekong ya Jesu le polaong ya gagwe e be e le Kayafa. (Joh. 11:48-50) Radihistori Flavius Josephus o re e be e le “Josefa, yo a bego a bitšwa Kayafa.” Go molaleng gore lepokisi le e be e le la yo mongwe wa leloko la moperisita yoo. Ka ge mantšu ao a hweditšwego go le lengwe la mapokisi ao leo go naganwago gore e be e le la moperisita yoo yo a phagamego gomme a mmitša Yehosef bar Caiapha, goba Josefa, morwa wa Kayafa, * gona Miriamo o be a tswalana le Kayafa ka tsela e itšego.
Go ya ka tsebišo yeo e tšweleditšwego ke lekgotla la Israel Antiquities Authority (IAA), lepokisi la marapo a Miriamo le ile la amogwa mahodu ao a bego a utswitše dilo lebitleng la bogologolo. Go hlahlobja ga lepokisi leo le mantšu ao a ngwadilwego go lona go tiišetša gore ke la gagwe.
Le gona lepokisi leo le re botša selo se sengwe se sefsa. Le bolela ka “Maasia,” e lego sehlopha sa mafelelo go dihlopha tše 24 tša baperisita bao ba bego ba hlankela ka go latelana tempeleng kua Jerusalema. (1 Dikor. 24:18) IAA e bolela gore mantšu ao a lego lepokising leo a bontšha gore “lapa la Kayafa le be le tswalane le sehlopha sa baperisita sa Maasia.”
Le gona mantšu ao a bolela ka Bethe-Imiri. Go ka direga gore karolo yeo ya mantšu ao e kwešišwe ka ditsela tše pedi. IAA e re: “Kwešišo ya pele e ka ba gore Bethe-Imiri ke leina la lapa la baperisita—bana ba Imere (Esera 2:36, 37; Nehemia 7:39-42) bao ditlogolo tša bona di akaretšago ditho tša sehlopha sa Maasia. Kwešišo ya bobedi [e ka ba gore Bethe-Imiri ke] moo mohu yoo a tswaletšwego gona goba moo lapa la gabo ka moka le tšwago gona.” Go sa šetšwe gore therešo e ka ba e le efe, lepokisi la marapo a Miriamo le hlatsela gore Beibele e bolela ka batho ba kgonthe bao ba bego ba etšwa malapeng a kgonthe.
^ ser. 3 Mabapi le lepokisi leo go bego go tsentšwe marapo a Kayafa, bona sehlogo se se rego: “Moperisita yo a Phagamego yo a Ilego a Ahlola Jesu,” ka go Morokami wa January 15, 2006, matlakala 10-13.


text:
Boitsebišo ka go Bona Ofisi le Moago
Re go laletša ka borutho gore o tlo bona diofisi tša rena le mafelo a go gatiša. Hwetša mafelo le dinako tša go bona meago.
Afrika Borwa
1 Robert Broom Drive East
Rangeview
KRUGERSDORP
1739
SOUTH AFRICA
+27 11-761-1000
Dinako tša go Bona Meago ya Lekala
Mošupologo go fihla Labohlano
Go thoma ka 7:45 a.m. go ya go 11:00 a.m. le go thoma ka 1:00 p.m. go ya go 4:00 p.m.
Go bona meago go tšea diiri tše pedi
Mešomo yeo e dirwago
Go gatišwa dipuku, dimakasine, diporoutšha le dipampišana ka maleme a 130 gomme tša romelwa diphuthegong tša ka godimo ga tše 15 000 dinageng tše 20. Go fetolelwa dikgatišo tše di theilwego Beibeleng ka maleme a 23. Go hlokomelwa go agwa ga Diholo tša Mmušo dinageng tše 42.


text:
NOVEMBER 5, 2013
ARMENIA
Armenia e Dumelela Bao ba Ganago go Tsenela Mediro ya Bošole ka Baka la Letswalo go Dira Mediro e Mengwe e Sego ya Bošole
Go bonagala mafelelong Mmušo wa Armenia o ile wa thoma go se sa gatakela ditokelo tša bao ba ganago go tsenela mediro ya bošole ka baka la letswalo. Ka October 23, 2013, Khomišene ya Repabliki ya Armenia e ile ya theetša dikgopelo tša Dihlatse tša Jehofa tše di fetago tše 90 tša go tsenela mediro e mengwe e sego ya bošole gomme Khomišene ye ya dumelelana le dikgopelo tša Dihlatse tše 51 ka morago ga gore Dihlatse tše ka moka di kgopele go tsenela lenaneo le le lefsa (Khomišene ye e tla hlahloba le dikgopelo tše dingwe tšeo di šetšego). Ke moka Khomišene ye e ile ya ya Kgolegong ya Erebuni gomme ya amogela dikgopelo tša bagolegwa ba 6 go ba 20 ba Dihlatse. Bagolegwa ba ba tshelelago ba ile ba lokollwa ka October 24, 2013. Khomišene ye e tla hlahloba dikgopelo tša bagolegwa ba bangwe bao ba šetšego ba Dihlatse bao ba kgethago go dira mediro e mengwe e sego ya bošole gomme go letetšwe gore banna bao ba kgethago go dira mediro ye ba lokollwe.
Lenaneo le Lefsa
Diphetogo tše di diregile ka June 8, 2013, ge Armenia e thoma go dira gore Melao ya Armenia ya go Dira Mediro e Mengwe e Sego ya Bošole e dumelelane le melao ya Yuropa, gomme phetogo ye ya thoma go šoma ka July 25, 2013. Mopresitente wa Armenia o ile a tsopola molao wo wo o sa tšwago go thoma go dirišwa ge a be a bolela Sebokeng sa Palamente ya Lekgotla la Yuropa ka October 2, 2013, ge a re: “Batho bao ba sa nyakego go ya bošoleng ka baka la matswalo a bona ba ka se golegwe ka tlase ga thulaganyo ye e mpsha.” Ka October 3, 2013, Armenia e ile ya thoma go diriša molao woo o bego o fokotša dikgwedi tše tshela kotlong ya bao ba ganago go tsenela mediro ya bošole ka baka la letswalo. Ka baka la molao wo, Dihlatse tše seswai tšeo di bego di šetše ka dikgwedi tše tshela gore di feleletše kotlo ya tšona, di ile tša lokollwa ka October 8 le 9, 2013.
Lenaneo le lefsa la go dira mediro e mengwe e sego ya bošole le nea bao ba ganago go tsenela mediro ya bošole ka baka la letswalo sebaka sa gore ba direle naga ya gabo bona ka tsela yeo e tlago go dumelelana le letswalo la bona leo le tlwaeditšwego ka Beibele. Taba ye ga e sa laolwa ke Lekgotla la Bošole la Armenia gomme e ka tlase ga mmušo. Bao ba dirago mediro e mengwe e sego ya bošole ba tla dira mediro yeo ka dikgwedi tše 36 gomme ba swanetše go šoma diiri tše 48 ka beke mola ba fiwa matšatši a 10 a go se be mošomong ka ngwaga. Bao ba ingwadišago gore ba dire se ba tla šomišwa kgauswi le gae gomme ba dira mediro e mengwe e sego ya bošole.
Megato Yeo e Dirago Gore go be le Diphetogo
Ge Armenia e be e eba setho sa Lekgotla la Yuropa ka 2001, e ile ya itlama gore ka ge e le setho se sefsa sa lekgotla le e tla diriša molao wa go dumelela go dira mediro e mengwe yeo e sego ya bošole le go lokolla bohle bao ba ganago go tsenela bošole ka baka la letswalo kgolegong. Go sa šetšwe boitlamo bjoo, mmušo wa Armenia o ile wa tšwela pele o bona masogana a Dihlatse molato le go a golega.
Mengwageng e 20 e fetilego, Dihlatse tša Jehofa tše di fetago tše 450 di ile tša dula nako e telele kgolegong, gantši di phela maemong a boima le go swarwa ga sehlogo.
Go ile gwa ba le tlhase ya kholofelo go bao ba ganago go tsenela bošole ka baka la letswalo ge Molao wa Repabliki ya Armenia wa go Dira Mediro e Mengwe e Sego ya Bošole o be o thoma go šoma ka July 1, 2004. Lega go le bjalo, mathomong ge lenaneo le la go dira mediro e mengwe yeo e sego ya bošole le be le thoma go šoma, le ile la laolwa ke sešole gomme bao ba sa nyakego go tsenela bošole ba be ba otlwa. Lekgotla la Yuropa le ile la kgalemela Armenia leboelela gore lenaneo la yona la go dira mediro e mengwe yeo e sego ya bošole le be le sa sepedišane le melao ya Yuropa. Ka mohlala, Setlamong sa 1532 (2007), Lekgotla la Palamente ya Yuropa le ile la bolela gore le “tloga le tshwentšwe kudu ke gore go hlokega ga mediro e mengwe yeo e sego ya bošole go dirile gore ba bantši bao ba ganago go tsenela bošole, bao bontši bja bona e lego Dihlatse tša Jehofa, ba tšwele pele ba golegwa ka ge ba kgetha go ya kgolegong go e na le go dira mediro ya bošole.”
Komiti ya UN ya Ditokelo tša Batho le yona e tshwenyegile ka gore Armenia e sa dutše e golega Dihlatse tšeo di ganago go tsenela bošole ka baka la letswalo. Mantšung a yona a go phetha sebokeng sa bo-105 sa (2012), Komiti e boletše gore:
“Mmušo o swanetše go hloma mediro e mengwe yeo e tlogago e se ya bošole yeo e ka kgonago go dirwa ke bohle bao ba ganago go tsenela bošole ka baka la letswalo gomme mediro yeo e se akaretše kotlo, kgethollo goba go nyaka mo gontši go bao ba e dirago. Le gona Mmušo o swanetše go lokolla kgolegong bohle bao ba ganago go tsenela bošole ka baka la letswalo goba go dira mediro e mengwe ya bošole.”
Kimollo e Tlišitšwego ke ECHR
Ka ge dikgoro tša Armenia di be di sa tliše tharollo, Vahan Bayatyan le masogana a mangwe a mabedi a Dihlatse ao a bego a golegilwe a ile a ipelaetša ka mmušo wa Armenia Kgorong ya Yuropa ya Ditokelo tša Batho (ECHR). Molato wa Mna. Bayatyan o ile wa tšea lemanoga le lengwe ka July 7, 2011, ge Kgoro e Phagamego ya ECHR e be e ntšha kahlolo ya go ema le yena. E be e le la mathomo historing moo ECHR e ilego ya phetha ka gore Tumelelano ya Yuropa ya Ditokelo tša Batho e šireletše ditokelo tša bao ba ganago go tsenela bošole ka baka la letswalo. Kahlolo ye e botse ya Kgoro e Phagamego e ile ya latelwa ke dikahlolo tše dingwe tše nne tša ECHR tšeo le tšona di thekgago ditokelo tša bao ba ganago go tsenela bošole ka baka la letswalo. *
Ka ge mmušo wa Armenia o ile wa hlokomologa kahlolo ya Kgoro e Phagamego molatong wa Bayatyan v. Armenia, mmušo o ile wa bona molato bafsa ba 29 ba Dihlatse bao ba ilego ba gana go tsenela bošole ka baka la letswalo, gomme wa golega ba 23 ba bona. Go tloga ka July 2011 go fihla ka October 2013, masogana a 86 a ile a fetša palo moka ya mengwaga e 168 a le dikgolegong tša Armenia. Ka ge a be a golegilwe ka ntle le molao, a mangwe a masogana a a ile a ipelaetša ka go dira dikgopelo tše dingwe go ECHR.
Bothata bja go Hloka Tharollo
Bao ba gannego go tsenela bošole ka baka la letswalo e bile ba feditše nako yeo ba bego ba ahloletšwe yona kgolegong gotee le bao ba lokolotšwego ka October 2013, ba holofela gore pego ya bona ya bosenyi e tla phumolwa e le go dumelelana le go fetošwa ga melao ya bosenyi ya Armenia. Bothata bjo bongwe ke gore na bao ba ilego ba bonwa molato le go golegwa ka morago ga kahlolo ya Bayatyan ba tla lefša?
Go tla bonala gore go diriša ga Armenia melao ya go dumelela go dira mediro e mengwe e sego ya bošole go tla feleletša kae. Lega go le bjalo, ga bjale go bonagala Armenia e dirile maiteko a magolo a go se gatakele ditokelo tša bao ba ganago go tsenela mediro ya bošole ka baka la letswalo.
Ntwa ya go Lwela Lenaneo la go Dira Mediro e Mengwe e Sego ya Bošole
^ ser. 12 Bona Erçep v. Turkey, no. 43965/04, 22 November 2011; Bukharatyan v. Armenia, no. 37819/03, 10 January 2012; Tsaturyan v. Armenia, no. 37821/03, 10 January 2012; Feti Demirtaş v. Turkey, no. 5260/07, 17 January 2012.


text:
Tutuetšwa ke ‘Mpho ya Modimo e sa Lefelelwego le e sa Hlalosegego’
“A go lebogwe Modimo bakeng sa mpho ya gagwe e sa lefelelwego le e sa hlalosegego.”—2 BAKORINTHE 9:15.
DIKOPELO: 121, 63
1, 2. (a) ‘Mpho ya Modimo e sa lefelelwego le e sa hlalosegego’ e akaretša’ng? (b) Re tlo ahlaahla dipotšišo dife sehlogong se?
JEHOFA o re neile mpho e di phalago ka moka le e lerato ge a be a romela Morwa wa gagwe yo a rategago e lego Jesu mo lefaseng! (Johane 3:16; 1 Johane 4:9, 10) Moapostola Paulo o biditše mpho yeo gore ke “mpho . . . e sa lefelelwego le e sa hlalosegego.” (2 Bakorinthe 9:15) Ke ka baka la’ng Paulo a dirišitše mantšu ao?
2 Paulo o be a tseba gore sehlabelo sa Jesu ke kgonthišetšo ya gore dikholofetšo ka moka tše di kgahlišago tša Modimo di tlo phethagala. (Bala 2 Bakorinthe 1:20.) Se se bolela gore ‘mpho ya Modimo e sa lefelelwego le e sa hlalosegego’ e akaretša sehlabelo sa Jesu le dilo ka moka tše dibotse le tše lerato tšeo Jehofa a re direlago tšona. Ga go na motho yo a ka hlalosago mpho yeo e bohlokwa ka tsela yeo re ka e kwešišago. Mpho ye e kgethegilego e swanetše go re dira gore re ikwe bjang? Gona e swanetše go re tutueletša go dira’ng ge re dutše re itokišeletša Segopotšo sa lehu la Kriste ka Laboraro, March 23, 2016?
MPHO YA MODIMO E KGETHEGILEGO
3, 4. (a) O ikwa bjang ge motho yo a itšego a go nea mpho? (b) Mpho e itšego e kgethegilego e ka fetoša bophelo bja gago bjang?
3 Re thaba kudu ge motho yo a itšego a re nea mpho. Eupša dimpho tše dingwe di bohlokwa kudu moo di ka fetošago maphelo a rena. Ka mohlala, a re re o hweditšwe o na le molato wa bosenyi gomme wa ahlolelwa lehu. Eupša gateetee gwa tšwelela motho yo a itšego yo o sa mo tsebego gomme a kgopela gore go bolawe yena legatong la gago. O nyaka go go hwela! O be o tla ikwa bjang ka seo?
4 Tiro e bjalo e lerato le e kgethegilego e be e tla dira gore o dire diphetogo bophelong bja gago. Le gona ga go pelaelo gore o be o tla ikwa o tutueletšega go ba le boikgafo kutšwanyana, go rata batho ba bangwe le go lebalela motho le ge e le ofe yo a kilego a go swara gampe. Bophelong bja gago ka moka, o be o tla katanela go bontšha gore o leboga motho yoo yo a go hwetšego.
5. Mpho ya Modimo ya topollo e phala dimpho tše dingwe ka tsela efe?
5 Mpho yeo Modimo a re neilego yona ya topollo e phala kgole mpho yeo re boletšego ka yona mohlaleng wo o lego ka mo godimo. (1 Petro 3:18) Nagana ka taba še: Ka moka ga rena re na le sebe sa Adama, gomme kotlo ya sebe ke lehu. (Baroma 5:12) Lerato le ile la tutueletša Jehofa gore a romele Jesu lefaseng gore a tlo hwela batho ka moka, gore a tlo “[hwela] motho yo mongwe le yo mongwe.” (Baheberu 2:9) Eupša sehlabelo sa Jesu se tlo dira se se fetago seo! Se tlo fediša lehu sa ruri. (Jesaya 25:7, 8; 1 Bakorinthe 15:22, 26) Bohle bao ba bontšhago tumelo go Jesu ba tlo phela ka khutšo le ka lethabo ka mo go sa felego, e ka ba e le dikgoši le Kriste legodimong goba e le balata ba Mmušo wa Modimo mo lefaseng. (Baroma 6:23; Kutollo 5:9, 10) Mpho ye ya Jehofa e na le ditšhegofatšo dife tše dingwe?
6. (a) Ke ditšhegofatšo dife tša mpho ya Jehofa tšeo o lebeletšego pele go tlo di thabela? (b) Ke dilo dife tše tharo tšeo mpho ya Modimo e tlago go re tutueletša go di dira?
6 Ditšhegofatšo tše dingwe tša mpho ya Modimo ke gore lefase e tlo ba paradeise, balwetši ba fodišwa gomme bahu ba tsošwa. (Jesaya 33:24; 35:5, 6; Johane 5:28, 29) Re rata Jehofa le Morwa wa gagwe ka ge ba re neile ‘mpho ye e sa lefelelwego le e sa hlalosegego.’ Mpho ye e tlo re tutueletša go dira’ng? E tlo re tutueletša go (1) ekiša Kriste Jesu kudu, (2) go rata bana babo rena le (3) go lebalela ba bangwe go tšwa pelong.
“LERATO LEO KRISTE A NAGO LE LONA LE A RE TUTUETŠA”
7, 8. Re swanetše go ikwa bjang ka lerato leo Kriste a nago le lona, gona le swanetše go re tutueletša go dira’ng?
7 Sa pele, re swanetše go tutueletšega go diriša maphelo a rena go leboga Jesu. Moapostola Paulo o itše: “Lerato leo Kriste a nago le lona le a re tutuetša.” (Bala 2 Bakorinthe 5:14, 15.) Paulo o be a tseba gore ge re ka amogela lerato le legolo la Jesu, le tla re tutuetša, goba la re šušumeletša go rata Jesu le go mo leboga. Ee, ge re kwešiša ka botlalo seo Jehofa a re diretšego sona, lerato leo a re ratago ka lona le tla re tutueletša go phela ka tsela yeo e bontšhago gore re hlompha Jesu. Re dira seo bjang?
8 Go rata Jehofa go tla re tutueletša go ekiša mohlala wa Jesu, ra latela dikgato tša gagwe kgauswi. (1 Petro 2:21; 1 Johane 2:6) Ge re ekwa Modimo le Kriste, re ba bontšha gore re a ba rata. Jesu o itše: “Yo a nago le ditaelo tša ka gomme a di boloka, yena yoo ke yo a nthatago. Le gona yo a nthatago o tla ratwa ke Tate gomme ke tla mo rata e bile ke tla iponagatša gabotse go yena.”—Johane 14:21; 1 Johane 5:3.
9. Ke’ng seo re ka lekegago go se dira?
9 Sehleng se sa Segopotšo, re swanetše go naganišiša kamoo re dirišago maphelo a rena ka gona. Ka gona ipotšiše gore: ‘Ke dikarolong dife moo ke šetšego ke ekiša Jesu? Ke dikarolong dife moo nka kaonefatšago?’ Go bohlokwa gore re ipotšiše dipotšišo tše ka gobane batho ba lefase ba nyaka re phela go swana le bona. (Baroma 12:2) Ge e ba re sa itlhokomele, re ka ikhwetša re nyaka go ekiša barutiši ba lefase le, batho ba go tuma le boradipapadi. (Bakolose 2:8; 1 Johane 2:15-17) Re ka phema seo bjang?
10. Ke dipotšišo dife tšeo re ka ipotšišago tšona sehleng se sa Segopotšo, gona dikarabo tša tšona di swanetše go re tutueletša go dira’ng? (Bona seswantšho seo se lego mathomong a sehlogo.)
10 Ke gabohlokwa gore re iphe nako sehleng sa Segopotšo go hlahloba diaparo tša rena, dimobi tša rena, mmino wa rena le dilo tšeo di lego dikhomphutheng tša rena, diselefounong goba dithaboleteng. Ipotšiše gore: ‘Ge nkabe Jesu a le mo gomme a bona diaparo tšeo ke di aperego, na ke be ke tla lewa ke dihlong?’ (Bala 1 Timotheo 2:9, 10.) ‘Na diaparo tša ka di bontšha gore ke molatedi wa Kriste? Na Jesu a ka thabela go bogela dimobi tša ka? Na a ka thabela go theetša mmino wa ka? Ge Jesu a be a ka kgopela go bona founo ya ka goba thabolete, na ke be ke tla lewa ke dihlong ka seo a tlago go se bona moo? Na nka kgona go hlalosetša Jesu lebaka leo ke thabelago go raloka papadi e itšego ya bidio?’ Go rata Jehofa go swanetše go re tutueletša go lahla selo le ge e le sefe seo se sa swanelago Mokriste, le ge selo seo se re turetše. (Ditiro 19:19, 20) Ge re be re ineela go Jehofa, re ile ra holofetša gore re tla diriša maphelo a rena go leboga Kriste. Ka gona re swanetše go lahla selo le ge e le sefe seo se tla re thatafaletšago go ekiša Jesu.—Mateo 5:29, 30; Bafilipi 4:8.
11. (a) Go rata Jehofa le Jesu go re tutueletša go dira’ng bodireding? (b) Lerato le ka re tutueletša bjang go thuša ba bangwe ka phuthegong?
11 Go rata Jesu go re tutueletša go bolela ditaba tše dibotse ka mafolofolo le go dira barutiwa. (Mateo 28:19, 20; Luka 4:43) Sehleng se sa Segopotšo, na o ka rulaganya dilo tša gago e le gore o tšee bobulamadibogo bja go thuša gomme o fetše diiri tše 30 goba tše 50 bodireding? Ngwanabo rena yo mongwe wa nywaga e 84 yo a hwetšwego ke mosadi o be a nagana gore a ka se kgone go bula madibogo ka baka la botšofadi le go fokola mmeleng. Eupša babulamadibogo ba tikologong ya gabo ba be ba ikemišeditše go mo thuša. Ba ile ba sepela le yena ka dikoloi tša bona gomme ba kgetha tšhemo yeo e mo swanetšego. Ka baka leo, ngwanabo rena yoo o ile a kgona go fihlelela diiri tše 30 tša bobulamadibogo. Na o ka thuša yo mongwe ka phuthegong ya geno gore a tšee bobulamadibogo ka March goba April? Ke therešo gore ga se ka moka re ka bago babulamadibogo, eupša re ka diriša nako ya rena le matla a rena go oketša tirelo ya rena go Jehofa. Ge re ka dira bjalo, re tla bontšha gore re tutuetšwa ke lerato la Kriste go swana le Paulo. Go rata Modimo go tla re tutueletša go dira’ng gape?
RE TLAMEGILE GO RATANA
12. Lerato leo Modimo a re ratago ka lona le re tutueletša go dira’ng?
12 Sa bobedi, lerato leo Modimo a re ratago ka lona le swanetše go re tutueletša go rata bana babo rena. Moapostola Johane o ngwadile gore: “Baratiwa, ge e ba ye e le tsela ye Modimo a re ratilego ka yona, gona le rena re tlamegile go ratana.” (1 Johane 4:7-11) Ka gona ge e ba re nyaka gore Modimo a re rate, re swanetše go rata bana babo rena. (1 Johane 3:16) Re ka bontšha bjang gore re a ba rata?
13. Jesu o re beetše mohlala ofe tabeng ya go rata batho ba bangwe?
13 Mohlala wa Jesu o re bontšha kamoo re swanetšego go rata ba bangwe. Ge Jesu a be a le mo lefaseng, o ile a thuša batho, kudukudu ba maemo a tlasana. O ile a fodiša balwetši, dihlotša, difofu, difoa le dimumu. (Mateo 11:4, 5) Ka go se swane le baetapele ba bodumedi, Jesu o be a thabela go ruta batho bao ba bego ba nyaka go tseba ka Modimo. (Johane 7:49) O be a rata batho bao ba tlasana gomme a dira sohle se a ka se kgonago go ba thuša.—Mateo 20:28.
14. O ka dira’ng go bontšha gore o rata bana beno?
14 Le gona sehla sa Segopotšo ke nako e botse ya go nagana kamoo o ka thušago bana babo rena le dikgaetšedi ka phuthegong ya geno, kudukudu batšofadi. Go re’ng o sa ba etele? Go re’ng o sa ba laletše dijong, goba wa ba thuša ka mešongwana ya ka gae, wa ba tliša dibokeng ka koloi goba wa ba kgopela go šoma le wena tšhemong? (Bala Luka 14:12-14.) Anke go rata Modimo go go tutueletše go rata bana beno!
BONTŠHA BANA BABO RENA LE DIKGAETŠEDI KGAUGELO
15. Ke’ng seo re swanetšego go se lemoga?
15 Sa boraro, lerato leo Jehofa a re ratago ka lona le re tutueletša go lebalela bana babo rena le dikgaetšedi. Ka moka ga rena re na le sebe sa Adama, ka gona ga go na motho yo a ka rego yena ga a hloke topollo. Gaešita le mohlanka yo a botegago kudu wa Modimo o hloka mpho ye ya topollo. Yo mongwe le yo mongwe wa rena o lebaletšwe sekoloto se segolo kudu! Ke ka baka la’ng go lemoga seo go le bohlokwa? Re hwetša karabo go se sengwe sa diswantšho tša Jesu.
16, 17. (a) Re swanetše go ithuta’ng seswantšhong sa Jesu sa mabapi le kgoši le bahlanka ba yona? (b) Ka morago ga go naganišiša ka seswantšho se sa Jesu, o ikemišeditše go dira’ng?
16 Jesu o ile a bolela seswantšho sa mabapi le kgoši yeo e ilego ya lebalela mohlanka wa yona sekoloto se segolo kudu sa ditenariase tše 60 000 000. Eupša ka morago, mohlanka yoo o ile a gana go lebalela mohlankagotee le yena yo a bego a mo kolota tšhelete e nyenyane kudu, e lego ditenariase tše 100 feela. Kgaugelo yeo kgoši e mmontšhitšego yona nkabe e mo tutueleditše go gaugela mohlankagotee le yena. Kgoši e ile ya galefa ge e ekwa gore mohlanka wa yona o ganne go lebalela yo mongwe sekoloto se senyenyane. E ile ya re: “Mohlanka yo kgopo, ke go phumoletše molato wola ka moka ge o be o ntopa. Na le wena o be o sa swanela go gaugela mohlankagotee le wena bjalo ka ge le nna ke go gaugetše?” (Mateo 18:23-35) Go swana le kgoši yeo, Jehofa o re lebaletše sekoloto se segolo kudu. Lerato la Jehofa le kgaugelo ya gagwe di swanetše go re tutueletša go dira’ng?
17 Ge re dutše re itokišeletša Segopotšo, re ka ipotšiša gore: ‘Na go na le ngwanabo rena yo a nkgopišitšego? Na ke thatafalelwa ke go mo lebalela?’ Ge e ba go le bjalo, ye ke nako e botse ya gore o ekiše Jehofa, yoo a “[ikemišeditšego] go lebalela.” (Nehemia 9:17; Psalme 86:5) Ge e ba re leboga kgaugelo e kgolo yeo Jehofa a re bontšhitšego yona, gona re tla gaugela ba bangwe gomme ra ba lebalela ka pelo ka moka. Ge e ba re sa rate bana babo rena le go ba lebalela, re se ke ra letela gore Jehofa a re rate le go re lebalela. (Mateo 6:14, 15) Ge re lebalela ba bangwe, seo ga se fetoše taba ya gore ba re kwešitše bohloko, eupša se tla re thuša go ba le bokamoso bjo bo kgahlišago.
18. Go rata Modimo go thušitše bjang kgaetšedi yo mongwe go kgotlelela mafokodi a kgaetšedi yo a itšego?
18 Go ka ba thata go kgotlelela mafokodi a bana babo rena le dikgaetšedi. (Bala Baefeso 4:32; Bakolose 3:13, 14.) Kgaetšedi yo mongwe yo a ilego a diragalelwa ke seo ke Lily. [1] (Bona tlhaloso.) O be a thuša mohlologadi yo a bitšwago Carol. Ka mohlala, o be a iša Carol kae le kae mo a nyakago ka koloi, a mo thuša ka go ya mabenkeleng le go mo direla dilo tše dingwe tše dintši. Go sa šetšwe dilo ka moka tšeo Lily a bego a di dira, ka mehla Carol o be a lla ka Lily, e bile ka dinako tše dingwe Lily a thatafalelwa ke go mo thuša. Eupša Lily o ile a šetša kudu dika tše dibotse tša Carol gomme a mo thuša ka nywaga e itšego go fihlela Carol a babja o šoro gomme a ehwa. Gaešita le ge Lily a be a imelwa, o re: “Ke fela pelo ya go tlo bona Carol a tsogile bahung. Ke nyaka go tlo mo tseba gakaone a phethagetše.” Ruri go rata Modimo go ka re tutueletša go kgotlelela mafokodi a bana babo rena le dikgaetšedi le go lebelela pele nakong ya ge ka moka re tla ba re phethagetše.
19. ‘Mpho ya Modimo e sa lefelelwego le e sa hlalosegego’ e tlo go tutueletša go dira’ng?
19 Ruri Jehofa o re neile “mpho . . . e sa lefelelwego le e sa hlalosegego.” Eka re ka dula re e tšeela godimo. Sehla sa Segopotšo ke nako e botse kudu ya go naganišiša ka dilo ka moka tšeo Jehofa le Jesu ba re diretšego tšona. Eka lerato leo ba re ratago ka lona le ka re tutueletša go ekiša Jesu kudu, go rata bana babo rena le go ba lebalela ka pelo ka moka.
^ [1] (serapa 18) Maina a mangwe sehlogong se a fetotšwe.